Datasets:

jonfd

/

ICC

like 1

https://www.vikubladid.is/is/frettir/ekki-refsing-fyrir-hogg-med-glasi

Ekki refsing fyrir högg með glasi Kona sem sló mann með glasi í höfuðið á skemmtistað á Akureyri fyrr á árinu var ekki dæmd fyrir verknaðinn í Héraðsdómi Norðurlands eystra. Konan og maðurinn rákust saman á dansgólfi, maðurinn sneri sér þá að konunni og hrækti á hana og konan svaraði með því að slá manninn í höfuðið með glasi. Glasið brotnaði og maðurinn hlaut sár sem þauma þurfti saman. Maðurinn fór fram á 666 þúsund króna skaðabætur en dómurinn ákvað að konan skyldi greiða honum 116 þúsund.

https://www.vikubladid.is/is/frettir/fangelsi-fyrir-likamsaras

Fangelsi fyrir líkamsárás Karlmaður hefur í Héraðsdómi Norðurlands eystra verið dæmdur fyrir að hafa ráðist að öðrum manni fyrir utan veitingastað á Akureyri s.l. vetur og veitt honum áverka. Maðurinn réðst á annan með hnefahöggum og spörkum í höfuð og búk með þeim afleiðingum að fórnarlambið fingurbrotnaði, fékk glóðaraugu á báðum og mar víða á líkama. Árásarmaðurinn á langan sakarferil að baki og var 4 mánaða dómur yfir honum nú ekki skilorðsbundinn.

https://www.vikubladid.is/is/frettir/daemd-fyrir-fikniefnaakstur

Dæmd fyrir fíkniefnaakstur Karlmaður og kona hafa í Héraðsdómi Norðurlands eystra verið dæmd fyrir akstur bifreiða undir áhrifum fíkniefna og fyrir að hafa fíkniefni í fórum sínum. Konan var stöðvuð á Drottningarbraut eftir að hafa ekið frá Eskifirði til Akureyrar en karlmaðurinn var sekur um innanbæjarakstur á Akureyri. Dómarnir yfir þeim voru þannig að konan var dæmd í 100 þúsund króna sekt og til að geriða 170 þúsund króna málskostnað en karlmaðurinn í 140 þúsund króna sekt og 153 þúsund í málskostnað. Bæði voru svift ökuleyfi í 3 mánuði.

https://www.vikubladid.is/is/frettir/margir-gengu-gegn-umferdarslysum

Margir gengu gegn umferðarslysum Töluverður fjöldi fólks, með heilbrigðisstarfsfólk og slökkviliðs- og sjúkraflutningamenn í broddi fylkingar, tók þátt í fjöldagöngu gegn umferðarslysum á Akureyri nú seinni partinn. Einnig var gengið í Reykjavík og á Selfossi í sama tilgangi. Á Akureyri var gengið frá þyrlupalli við FSA, niður Þórunnarstræti, suður Glerárgötu og inn á Ráðhústorg. Í lok göngu var stutt athöfn til minningar þeim sem látið hafa lífið í umferðinni og til að sýna fórnarlömbum samstöðu. Á Ráðhústorgi fór Guðrún Eggertsdóttir sjúkrahúsprestur á FSA með bæn. Þá var 31 svartri blöðru sleppt til minningar um þá sem létust í umferðarslysum á síðasta ári og fjölmörgum rauðum blöðrum var sleppt vegna þeirra sem slasast hafa alvarlega í umferðinni.

https://www.vikubladid.is/is/frettir/daemdur-fyrir-thjofnadi

Dæmdur fyrir þjófnaði Karlmaður hefur í Héraðsdómi verið dæmdur fyrir innbrot og þjófnaði á fjórum stöðum á Akureyri, en hann braust reyndar inn tvívegis á einum staðanna. Mest var um smáhnupl að ræða en þó gerðist hann stórtækur á einum staðnum. Hann braust inn í íþróttahöllina og stal þar 7-8 þúsund krónum. Þá fór hann inn í KA-heimilið en lagði á flótta þar sem ungir drengir voru í húsinu í gistingu. Hann fór þó að nýju í KA-heimilið næstu nótt og stal þá þúsund krónum og tveimur greiðslukortum. Hann braust inn í fóðurvörufyrirtækið Laxá og stal þaðan tveimur tölvum og tveimur tölvuskjám og loks braust hann inn í verslunina Adam og Evu þar sem hann stal 20-30 DVD-diskum, nuddolíu og kynlífshjálpartækjum. Með þessum afbrotum rauf pilturinn skilorðsdóm og var hann að þessu sinni dæmdur í 2 mánaða fangelsi skilorðsbundið til þriggja ára og að greiða um 80 þúsund krónur í málskostnað.

https://www.vikubladid.is/is/frettir/daemdur-fyrir-ad-sla-logreglukonu

Dæmdur fyrir að slá lögreglukonu Karlmaður hefur í Héraðsdómi Norðurlands eystra verið dæmdur fyrir að hafa slegið lögreglukonu í anddyri Heilbrigðisstofnunar Þingeyinga í desember árið 2005. Maðurinn sló lögreglukonuna í brjóstkassa þannig að hún hlaut eymsli af. Hann játaði brot sitt fyrir dómi. Sökum þess að hann hefur ekki áður hlotið refsidóm og þess að málið tafðist mjög í kerfinu var refsins hans ákveðin 30 daga fangelsi sem falli niður eftir 2 ár haldi hann almennt skilorð.

https://www.vikubladid.is/is/frettir/arna-sif-med-u17-til-noregs

Arna Sif með U17 til Noregs Yngsti leikmaður meistaraflokks Þórs/KA í knattspyrnu, hin 14 ára gamla Arna Sif Ásgrímsdóttir, hefur verið valin í lokahóp U17 ára landsliðs kvenna sem heldur til Noregs um helgina, til að keppa á Norðurlandamótinu. Arna Sif, sem þykir mikið efni og hefur m.a. skorað eitt mark í sumar með Þór/KA, er miðjumaður eða framherji og hefur vakið mikla athygli fyrir góða frammistöðu á tímabilinu. Hún hefur frá því í nóvember æft reglulega með U17 ára landsliðinu en í fyrsta úrtaki landsliðsins voru yfir 60 leikmenn, ekki nema 18 leikmenn voru hins vegar valdir til að fara með liðinu út nú. Ísland er í riðli með Norðmönnum, Svíum og Hollendingum (sem eru gestir á mótinu). Leikið er á mánudag 2. júlí gegn Norðmönnum, þriðjudag 3. júlí gegn Svíum og svo fimmtudag 5. júlí gegn Hollandi.

https://www.vikubladid.is/is/frettir/dreng-bjargad-fra-drukknun

Dreng bjargað frá drukknun Sex ára gamall drengur var hætt kominn í Sundlaug Akureyrar skömmu fyrir kvöldmat en sundlaugargestir sáu til drengsins sem var meðvitundarlaus á botni laugarinnar. Drengnum var strax bjargað á land og svo vel vildi til að á staðnum voru tveir menn úr Slökkviliði Akureyrar sem að sjálfsögðu eru þjálfaðir til að bregðast við í tilfellum sem þessum og að auki var einnig sjúkraliði á staðnum. Gekk því bæði hratt og vel að koma drengnum til meðvitundar áður en honum var ekið á slysadeild FSA til eftirlits. Drengurinn var innan um fjölda fólks þegar óhappið átti sér stað en hann fór í laugina með foreldrum sínum.

https://www.vikubladid.is/is/frettir/ekki-gengid-a-rett-eiganda-sidu

Ekki gengið á rétt eiganda Síðu Pétur Bolli Jóhannesson skipulagsstjóri á Akureyri segir að það sé ekki rétt hjá Höskuldi Stefánssyni eiganda verslunarinnar Síðu, að verið sé að ganga á rétt hans með frekju og yfirgangi, eins og fram kom í samtali við hann í Vikudegi nýlega. Honum var tilkynnt um samþykkt bæjarráðs þau áform að heimilt væri að reisa stúdentagarða á lóðinni með bréfi fyrir réttu ári síðan. Framkvæmdir við byggingu tveggja fjögurra hæða stúdentagarða á þessu svæði, þ.e. á horni Keilusíðu og Bugðusíðu, eru að hefjast og því styttist í að verslunarhúsið þurfi að víkja. Pétur Bolli sagði að ekki hafi verið stöðuleyfi fyrir versluninni á þessu svæði sl. fjögur ár, eða frá ágúst 2003 og að það hafi legið fyrir samkvæmt aðalskipulagi frá 1998 að nýta ætti reitinn undir íbúðabyggð og verslun. Hann sagði að Höskuldur hefði heldur ekki gert athugasemdir við tillögu að deilskipulagi svæðsins sem auglýst var á síðasta ári. Pétur Bolli sagðist hafa gengið í það mál, að ósk Höskuldar, eftir fund með honum og bæjarlögmanni í mars í vetur, að verslunin fengi að vera í rekstri á svæðinu fram yfir nk. verslunarmannahelgi. Verktakinn P. Alfreðsson og Félagsstofnun stúdenta hafi gefið það eftir og skrifað undir samkomulag þar að lútandi til lausnar málinu. Höskuldur hafi hins vegar ekki mætt við undirskrift samkomulagsins eins og umsamið var. Pétur Bolli sagði að Höskuldur hefði einnig óskað eftir því að fá inni fyrir verslun sína í öðru hvoru nýju húsanna, eins og heimild er fyrir í deiliskipulaginu. Sér vitanlega hafi hann ekki óskað eftir því formlega við Félagsstofnun stúdenta, sem stendur fyrir framkvæmdinni.

https://www.vikubladid.is/is/frettir/fjoldaganga-gegn-umferdarslysum

Fjöldaganga gegn umferðarslysum Fjöldaganga gegn umferðarslysum verður farin á Akureyri og í Reykjavík á morgun þriðjudag, undir yfirskriftinni; Göngum gegn slysum. Á báðum stöðum hefst gangan kl. 17.00 og á Akureyri verður gengið frá þyrlupalli við FSA, niður Þórunnarstræti, suður Glerárgötu inn á Ráðhústorg. Í lok göngu verður stutt athöfn til minningar þeim sem látið hafa lífið í umferðinni og til að sýna fórnarlömbum samstöðu. Þar mun Guðrún Eggertsdóttir sjúkrahúsprestur halda stutta tölu. Að lokum verður 31 blöðru sleppt á báðum stöðum til minningar um þá sem létu lífið í umferðinni í fyrra. Vonast er til að sem flestir mæti í gönguna og taki með sér fjölskyldu, vini og vandamenn.

https://www.vikubladid.is/is/frettir/fangelsi-vagna-hassflutnings

Fangelsi vagna hassflutnings Héraðsdómur Norðurlands eystra hefur dæmt í máli karlmanns og kvenmanns sem staðin höfðu verið að því að flytja tæplega 700 grömm af hassi frá Reykjavíkur til Akureyrar í febrúar á þessu ári. Karlmaðurinn var dæmdur í 6 mánaða fangelsi en konan í 45 daga fangelsi skilorðsbundið tiul tveggja ára. Lögreglan stöðvaði bifreið þeirra við Kossastaði í Hörgárbyggð vegna gruns um umferðarlagabrot. Í fyrstu virtu þau ekki tilmæli lögreglum um að stöðva bifreiðina en gerðu það eftir skamma stund. Þegar í ljós kom að þarna voru ,,góðkunningjar" lögreglunnar á ferð var kallaður til lögreglumaður með leitarhund og fann hundurinn fíkniefnin fljótlega. Við yfirheyrslur játuðu bæði brot sitt en sögðu hitt ekki hafa vitað af hassflutningnum sem hefði verið fyrir ónafngreindan aðila til að lækka fíkniefnaskuld

https://www.vikubladid.is/is/frettir/menntasmidjan-i-evropusamstarfi

Menntasmiðjan í Evrópusamstarfi Menntasmiðjan á Akureyri hefur undanfarið ár verið þátttakandi í Evrópuverkefninu ENETRAC. Haldnir eru 2-3 fundir á ári í heimalöndum þátttakenda en þess á milli unnið í gegnum tölvupóst og Skype. Í apríl s.l. fóru 2 aðilar frá Menntasmiðjunni til Grikklands á fund og 27. - 30. júní verður lokafundur verkefnisins haldinn á Akureyri. Þátttakendur á Akureyri eru frá Grikklandi, Wales, Spáni, Tékklandi og Íslandi. Verkefnið hefur beint sjónum sínum að þeim kynjasjónarmiðum sem koma fam í fullorðinsfræðslu og þróun á kynvænni (gender friendly) aðferðafræði í fullorðinsfræðslu. Markhópur verkefnisins er aðallega miðaldra konur í atvinnuleit, búsettar í dreifbýli þar sem fyrirtæki eru að mestu lítil eða meðalstór. Verkefnið vill stuðla að auknum menntunar-tækifærum til handa konum sem eru í þessari stöðu. Fullorðinsfræðsla mætir oft ekki þörfum þeirra kvenna sem ekki hafa verið í námi lengi og er þörf á umbótum í fullorðinsfræðslu í Evrópu. Taka verður tillit til margra þátta þegar kemur að skilvirkni kennslunnar og jöfnum tækifærum kynjanna til menntunar.

https://www.vikubladid.is/is/frettir/eining-idja-semur-vid-sparisjodinn

Eining-Iðja semur við Sparisjóðinn Björn Snæbjörnsson, formaður Einingar-Iðju, Sigrún Lárusdóttir, skrifstofustjóri og gjaldkeri Einingar-Iðju, og Örn Arnar Óskarsson, sparisjóðsstjóri Sparisjóðs Norðlendinga, skrifuðu í vikunni undir samning um heildarbankaviðskipti. "Stjórn félagsins ákvað að bjóða út öll okkar bankaviðskipti. Aðalbanki okkar er búinn að vera Glitnir til fjölda ára, en við höfum einnig átt viðskipti við Sparisjóðinn og líkað vel. Félagið fékk tilboð frá þremur aðilum og bauð Sparisjóðurinn best. Því erum við að færa allar okkar þjónustu til þeirra. Eining-Iðja á ákveðnar peningalegar eignir og betri ávöxtum getur auðvitað munað heilmiklu fyrir félagið," segir Björn Snæbjörnsson formaður. "Þetta er mikil ánægja og ég tala nú ekki um að fá að þjónusta félag sem hefur hátt í sjöþúsund félagsmenn og víðtæka starfsemi. Þetta er mjög góð viðbót í okkar flóru, við höfum upplifað mjög góð samskipti við félagið í þeim viðskiptum sem við höfum átt við það. Við erum eini aðilinn í bankaþjónustu hér í bænum sem er með höfðustöðvar á Akureyri og því er það mjög ánægjulegt þegar aðilar sem hafa sínar rætur hér í bænum vilja eiga við okkur viðskipti - af því teljum við gagnkvæman ávinning. Við teljum okkur vera fullkomlega samkeppnisfæra miðað við aðra sem eru að veita samskonar þjónustu, við höfum reyndar séð það svart á hvítu þannig að það er ekkert því til fyrirstöðu að við getum tekið við slíkum viðskiptum og veitt góða þjónustu," segir Örn Arnar Óskarsson, sparisjóðsstjóri Sparisjóðs Norðlendinga. Örn segir að mjög mikill vöxtur hafi verið í þeirra starfsemi. "Það hefur verið mikil fjölgun fyrirtækja og einstaklinga sem eiga í viðskiptum við okkur. Við þökkum það annars vegar því að við höfum verið að fá mjög góða einkunn í þjónustukönnunum, sem gerðar hafa verið, og hins vegar því að við teljum að fólk sé orðið meira meðvitað um það að við erum Norðlenskt fyrirtæki, að við störfum hér og að okkar höfuðstöðvar eru hér. Við skilum talsvert af okkar hagnaði aftur út í samfélagið í formi ýmiss konar styrkja, eins og til dæmis við æskulýðsstarf, menningu, listir, líknarstörf og forvarnir. Við upplifum það að fólk er meira meðvitað um þetta nú en fyrir fáum árum" segir Örn Arnar.

https://www.vikubladid.is/is/frettir/timamotasamningar-vid-thor-og-ka

Tímamótasamningar við Þór og KA Bæjarstjórinn á Akureyri, Sigrún Björk Jakobsdóttir, skrifaði í dag undir uppbyggingar- og framkvæmdasamninga við Íþróttafélagið Þór og Knattspyrnufélag Akureyrar. Í samningi Akureyrarbæjar við Þór kemur einnig fram að unnið verður að uppbyggingu frjálsíþróttaaðstöðu á félagssvæði Þórs fyrir Landsmót UMFÍ sem haldið verður á Akureyri sumarið 2009.Í samningnum við Þór kemur fram að Akureyrarbær muni kosta og sjá um eftirfarandi framkvæmdir á félagssvæði Þórs á samningstímanum eða frá 2007-2012: Æfingasvæði við Sunnuhlíð og við norðanverðan Bogann Frjálsíþróttaaðstöðu sem uppfylli kröfur sem gerðar eru til mótshaldara á Landsmóti UMFÍ Keppnisvöll í fótbolta (grasvöll) ásamt búnaði Stúkumannvirki sem uppfyllir kröfur leyfishandbókar KSÍ Lagfæringar á Hamri, félagsheimili Þórs Áætlaður heildarkostnaður þessara framkvæmda er 331,5 milljónir en þar af mun uppbygging frjálsíþróttaaðstöðu fyrir Landsmót UMFÍ kosta um 150 milljónir. Samstarfshópur Þórs og Akureyrarbæjar mun fara yfir reynsluna af grasknattspyrnuvelli á svæðinu eftir þriggja ára notkun. Ef sameiginleg niðurstaða þessara aðila er sú að náttúrulegt gras henti ekki á keppnisvöll félagsins mun Akureyrarbær taka upp viðræður við Þór um hvort setja skuli gervigras á völlinn. Sammælist samningsaðilar hins vegar um að náttúrulegt gras henti á vellinum, mun Akureyrarbær setja upp flóðlýsingu við hann. Í samningnum við KA kemur fram að Akureyrarbær muni kosta og sjá um eftirfarandi framkvæmdir á félagssvæði KA: Gervigrasvöllur með hitalögnum og flóðlýsingu ásamt búnaði Upptekt á grassvæði sunnan félagsheimilis KA (völlur sem gengur daglega undir heitinu Wembley) Áætlaður heildarkostnaður þessara framkvæmda er 171 milljón króna. Akureyrarbær mun einnig reisa stúkubyggingu sem fullnægir kröfum leyfishandbókar KSÍ við keppnisvöll KA á árunum 2011-2012.

https://www.vikubladid.is/is/frettir/tekinn-a-159-km-hrada

Tekinn á 159 km hraða Hann var heldur betur að flýta sér ökumaðurinn sem lögreglan á Akureyri stöðvaði í Hörgárdal í morgun. Bifreið mannsins mædist á hvorki meira né minna en 159 km hraða. Mannsins bíður um 150 þúsund króna sekt og að missa ökuskírteini sitt í 2-3 mánuði. Þess má geta að hraði bílsins mældist á móts við bæinn Vindheima, en þar varð einmitt mjög harður árekstur tveggja bila í gær.

https://www.vikubladid.is/is/frettir/tveir-fluttir-a-slysadeild

Tveir fluttir á slysadeild Geysilega harður árekstur varð í Hörgárdal á móts við bæinn Vindheima upp úr klukkan eitt í dag. Tvær bifreiðir sem ekið var móti hvor annarri skullu saman á veginum. Ökumenn beggja bifreiðanna voru fluttir á slysadeild FSA en ekki er vitað nánar um meiðsli þeirra. Bifreiðarnar tvær eru taldar ónýtar og voru fluttar í burtu með kranabifreiðum.

https://www.vikubladid.is/is/frettir/fjaroflun-a-arctic-open

Fjáröflun á Arctic Open Arctic Open golfmótið verður haldið á Jaðarsvelli á Akureyri dagana 21. - 23. júní nk. Arctic Open er alþjóðlegt golfmót sem hefur verið haldið frá árinu 1986 og hafa hátt í þrjú þúsund innlendir og erlendir gestir látið drauminn rætast og tekið þátt í mótinu. Keppendur eru sammála um að það sé einstök upplifun að spila golf í blóðrauðu sólarlagi um miðnæturbil svo nærri heimskautsbaugi. Stemmningin á þessari fjögurra daga golfhátíð sé engri lík. Í ár verður í fyrsta sinn efnt til fjáröflunar á mótinu en ákeðið hefur verið að styrkja eitt verkefni árlega með framlögum frá keppendum og samstarfsfyrirtæjum um verkefnið. Sérstaklega er horft til verkefna sem tengjast Akureyri og íþróttum. Í ár rennur söfnunarféð til útivistarklúbbsins Klakanna sem er samstarfsverkefni Sjálfsbjargar og Íþróttafélagsins Akurs á Akureyri. Klakarnir hafa staðið fyrir skíðaþjálfun líkamlega og andlega fatlaðra barna í Hlíðarfjalli. Þar fá fatlaðir ásamt foreldrum og vinum tækifæri til að stunda skíðaíþróttina þar sem skíðabúnaður er aðlagaður fötlun og færni hvers iðkanda. Klakarnir hafa áætlanir um að útvíkka starfið og kenna fötluðum einnig siglingar, golf, klifur, útreiðar og fleira. Fjáröflunin fer þannig fram að á 18. braut vallarins gefst keppendum tækifæri til að leggja 1.000 kr. til verkefnisins. Þeir slá síðan bolta af teig brautarinnar og reyna að hitta inn í hring sem er nokkrir metrar að þvermáli og markaður hefur verið um holuna á flötinni. Takist það munu samstarfsfyrirtæki verkefnisins tífalda upphæðina og leggja 10.000 kr. til söfnunarinnar fyrir hvert högg sem hittir í hringinn. Þau fyrirtæki sem lögðu til söfnunarinnar að þessu sinni voru Samherji, KEA, Greifinn, Saga Capital, Sparisjóður Norðlendinga og Vífilfell. Auk þess mun Sjóvá leggja eina milljón króna til verkefnisins ef einhver fer holu í höggi í leiknum. Upphæðin sem safnast með þessum hætti rennur óskipt til Klakanna og verður afhent í lokahófi mótsins laugardagskvöldið 23. júní.

https://www.vikubladid.is/is/frettir/grodursett-i-vilhelminulundi

Gróðursett í Vilhelmínulundi Í tilefni þess að 25 ár eru liðin frá því konum fjölgaði umtalsvert í bæjarstjórn Akureyrar og fyrsta konan varð forseti bæjarstjórnar stendur samfélags- og mannréttindaráð Akureyrarbæjar ásamt konum sem voru virkar í Jafnréttishreyfingunni og Kvennaframboðinu, fyrir gróðursetningu 25 plantna í Vilhelmínulundi við Hamra í dag, þriðjudaginn 19. júní. Vilhelmínulundur er tileinkaður Vilhelmínu Lever á Akureyri sem fyrst kvenna á Íslandi kaus í sveitarstjórnarkosningum og það áður en íslenskar konur fengu kosningarétt. Dagskráin hefst við minningarskilti um Vilhelmínu við Hamra ofan Akureyrar kl. 17. Flutt verða stutt ávörp, settar niður plöntur og boðið upp á kaffi. Vilhelmínulundur er við göngustíginn sem liggur meðfram tjaldsvæðinu að Hömrum. Best er að leggja bílum við þjónustuhúsið og ganga eftir göngustígnum þar til komið er að skiltinu um Vilhelmínu. Í dag kvennréttindadaginn 19. júní, er jafnframt opið hús hjá Jafnréttisstofu að Borgum frá kl. 13-15.

https://www.vikubladid.is/is/frettir/grillad-ofan-i-mannskapinn

Grillað ofan í mannskapinn Sannkölluð hátíðarstemmning ríkti á Dvalarheimilinu Hlíð á Akureyri nú í hádeginu og bleiki liturinn var allsráðandi í tilefni af kvenréttindadeginum 19. júní. Heimilisfólk og starfsfólk naut veðurblíðunnar, borðaði utan dyra og sporðrenndi grilluðum hamborgurum og meðlæti með góðri lyst, við harmonikuundirleik.

https://www.vikubladid.is/is/frettir/rakel-honnudottir-skoradi-sigurmarkid-gegn-svium

Rakel Hönnudóttir skoraði sigurmarkið gegn Svíum Hin geysilega efnilega Rakel Hönnudóttir, framherji Þórs/KA í kvennafótboltanum, skoraði sigurmark U19 ára landsliðs Íslands gegn Svíþjóð í æfingarleik sem fram fór í Svíþjóð í gær. Markið hjá Rakel kom þegar rúmar 12 mínútur voru til leiksloka og reyndist það eina í leiknum. Íslensku stelpurnar voru töluvert sterkari aðilinn í leiknum og áttu sigurinn skilinn. Gaman verður að sjá hvernig liðinu gengur í úrslitakeppni Evrópumótsins sem fram fer hér á landi í næsta mánuði.

https://www.vikubladid.is/is/frettir/ekid-a-gangbrautarstaura

Ekið á gangbrautarstaura Starfsmenn Framkvæmdamiðstöðvar Akureyrarbæjar unnu að því í morgun að lagfæra skemmdir sem urðu á tveimur gangbrautarstaurum á Hörgárbraut, rétt við gatnamótin á Stórholti. Bifreið var ekið á staurana aðfaranótt sunnudags og miðað við ástand þeirra er ljóst að sú bifreið sem þar kom við sögu hefur verið mikið skemmd. Lögreglan hefur ekki gefið neinar upplýsingar um þetta atvik.

https://www.vikubladid.is/is/frettir/annriki-hja-slokkvilidinu

Annríki hjá slökkviliðinu Þjóðhátíðarhelgin var mjög annasöm hjá Slökkviliði Akureyrar. Samtals eru skráð þrjátíu og sex útköll í dagbók slökkviliðsins frá föstudegi til sunnudags. Þar af voru sex eldútköll, átján neyðarflutningar, fjórir almennir flutningar, fimm sjúkraflug, einn vatnsleki og tveir líkflutningar. Auk þess stóðu slökkviliðsmenn vaktir í Boganum á bílasýningu Bílaklúbbs Akureyrar en þess má geta að tveir bílar Slökkviliðsins voru þar til sýnis. Auk þess var fyrsta "Hjólahjálpin" á 17. júní en tveir sjúkraflutningamenn á reiðhjólum, hlöðnum búnaði stóðu vaktina í Lystigarði og miðbæ meðan á hátíðarhöldum stóð. Körfubíll var einnig til aðstoðar við kassaklifur í miðbænum sem voru hluti skemmtiatriða dagsins.

https://www.vikubladid.is/is/frettir/kynferdisafbrot-gagnvart-systursonum

Kynferðisafbrot gagnvart systursonum Refsingu yfir karlmanni sem beitti þrjá systursyni sína kynferðislegu ofbeldi á síðasta ári, hefur verið frestað haldi maðurinn almennt skilorð í fimm ár. Maðurinn lét drengina þrjá sem voru á aldrinum frá tæplega tveggja ára til þriggja ára m.a. setja getnaðarlim sinn í munn sér og voru brotin í einhverjum tilfella ítrekuð. Héraðsdómur Norðurlands eystra komst að þeirri niðurstöðu að manninum yrði ekki gerð refsing að þessu sinni, haldi hann skilorð í fimm ár. Maðurinn var hins vegar dæmdur til að greiða tveimur drengjanna 600 þúsund krónur hvorum, 250 þúsund króna sakarkostnað og til að greiða réttargæslumanni tveggja þeirra 350 þúsund krónur.

https://www.vikubladid.is/is/frettir/verslunin-fari-i-burtu

Verslunin fari í burtu Höskuldur Stefánsson eigandi verslunarinnar Síðu í Síðuhverfi á Akureyri, er allt annað en ánægður með að þurfa að koma sér í burtu með allt sitt hafurtask, þar sem verktaki sé að fara að byggja stúdentagarða í nágrenni við verslun hans. ,,Þetta er ekkert annað en frekja og yfirgangur," sagði Höskuldur í samtali við Vikudag fyrir helg.. Hann segist þó hafa vitað af því að sá dagur kæmi að verslunin þyrfti að víkja. ,,Mér hefur hins vegar ekkert verið tilkynnt um það hvenær það þyrfti að gerast og fyrir hvaða tíma. Svo birtist Páll Alfreðsson verktaki bara hjá mér og heimtaði þetta allt í burtu," segir Höskuldur. Hann segist hafa leitað sér lögfræðiaðstoðar. ,,Ég veit ekkert hvað verður um frekari verslunarrekstur hjá mér, það var á sínum tíma rætt um að ég myndi fá verslunarpláss í stúdentagörðunum en nú virðist enginn kannast við það," segir Höskuldur.

https://www.vikubladid.is/is/frettir/erfitt-ad-na-i-fyllingarefni

Erfitt að ná í fyllingarefni Guðmundur Gunnarsson framkvæmdastjóri GV grafa á Akureyri er orðin langþeyttur á kröfum sveitarstjórnar Eyjafjarðarsveitar, vegna efnistöku í Eyjafjarðará og á leirunum sunnan Leiruvegar. Hann segir að á síðustu árum hafi skilyrði varðandi framkvæmdaleyfi til efnistöku verið þrengd til muna og að mjög erfitt sé orðið að ná í fyllingarefni í hæfilegri fjarlægð frá bænum. Verktakar eru að sækja sér efni bæði til gatnaframkvæmda og sem uppfyllingarefni í húsgrunna og þurfa að aka allt að 35 km eftir efni. Guðmundur segir ljóst að ef fram heldur sem horfir, verði húsbyggendur og framkvæmdaaðilar að sætta sig við hækkandi verð og jafnvel að fyllingarefni verði ófáanlegt í Eyjafirði innan skamms tíma. "Það er gott og blessað að hafa uppi umhverfissjónarmið en þetta er komið út yfir allt það sem getur talist eðlilegt, enda allt of mikið hlustað á alls kyns órökstutt kjaftæði. Það hlýtur að vera náttúruvernd að sækja efni styttri vegalengdir og undir yfirborð árinnar eða á hafsbotn. Þar sér náttúran sjálf um að endurnýja efnið í stað þess að menn séu að sækja efni í gróið land og sár skilin eftir." Sanddæluskipið Perla leitaði að möl fyrir GV gröfur á hafsbotni í Eyjafirði en leyfi fékkst til að gera rannsóknir á nokkrum stöðum í firðinum. Árangurinn til þessa hefur ekki verið neitt allt of góður, að sögn Guðmundar. Þá sé það heldur ekki sjálfgefið að þótt nýtanlegt efni finnist, að leyfi fáist til að nýta það. "Við höfum grun um að það verði höfð uppi mótmæli við því að möl verði sótt á hafsbotn í Eyjafirði." Eins og fram kom í Vikudegi nýlega, hefur sveitarstjórn Eyjafjarðarsveitar samþykkt að stöðva beri þegar í stað alla efnistöku úr Eyjafjarðará og óshólmasvæði árinnar vestan Eyjafjarðarbrautar eystri, hafi ekki verið gefin út formleg framkvæmdaleyfi. Þetta sé m.a. gert vegna aukinnar ásóknar í efnistöku úr ánni og að ákveðnir aðilar sæki ekki um leyfi eins og þeim beri samkvæmt lögum. Guðmundur segir að fyrirtæki sitt hafi sótt um leyfi til efnistöku á leirunum en það hafi hins vegar gengið ansi treglega að fá formleg svör við þeim. "Ég sótti um þann 26. mars sl. og eftir þó nokkuð stapp fengum við munnlegt leyfi til hefja framkvæmdir en það hefur enn ekkert formlegt svar við erindi okkar borist. Á meðan við biðum svars tókum við sand úr Eyjafjarðará í landi Vagla. Þar hafði ekki verið gerð krafa um að sótt yrði um leyfi til sveitarfélagsins fyrr við hófum framkvæmdir í vor og þá strax var farið að senda okkur bréf þessa efnis. Ég sá ekki ástæðu til að hlaupa eftir þeim kröfum þar sem ekkert bólaði á formlegu svari varðandi efnistöku á leirunum." Guðmundur sagði að starfsmenn fyrirtækisins hefðu lagt sig fram um að ganga vel um og haga sandnáminu þannig að ekki verði breyting á farvegi árinnar. "Einnig höfum við farið eftir ábendingum veiðifélagsins og mér vitanlega gert þetta í sátt við veiðifélagið. Sveitarstjórnin hefur hins vegar hótað að stöðva framkvæmdir með lögregluvaldi oftar en einu sinni. Ég held að opinberir starfsmenn leggi allt of mikla áherslu á foræðishyggju í stað þess að veita íbúunum þjónustu." Guðmundur segir að þegar leyfi hafi verið gefin út, hafi þau gilt í allt of stuttan tíma. Það sé ekki nóg að hafa leyfi í 6-8 vikur í senn, þar sem verð sé að vinna með efni allt sumarið og fram á haust og jafnvel árið um kring. "Það fyllti þó mælinn þegar sveitarstjórn fór að skipta sér af því hvernig landeigendur standa að því að selja efni á leirunum. Þá þykir það líka afskaplega skrýtið að settar hafa verið takmarkanir á því hvaða daga má vinna þarna og á hvaða tíma sólarhrings." Að sögn Guðmundar er það ekki skýrt að mati lögfræðinga að sækja þurfi um leyfi til sveitarfélagsins varðandi efnistöku, heldur aðeins til Landbúnaðarstofnunar. "Það er allt í lagi að sækja um leyfi til framkvæmda til sveitarfélagsins en þá þurfa svörin að berast fyrr, leyfin að vera til lengri tíma og án skilyrða sem ekki eru rök fyrir. Einu rökin sem ég hef heyrt frá þeim sem eru á móti þessari efnistöku, eru að þetta skaði lífríki árinnar. Það er ótrúlegt að leyfa sér að halda því fram, því það sem við gerum í ánni á hverju ári er margfalt minna en náttúran sjálf gerir á örfáum sekúndum í minnstu leysingum."

https://www.vikubladid.is/is/frettir/astandid-skarra-en-i-fyrrinott

Ástandið skárra en í fyrrinótt Varðstjóri hjá lögreglunni á Akureyri tjáði vikudegi.is fyrir skömmu að nóttin í nótt hafi verið skárri en nóttin þar áður, en þó hafi verið nóg að gera. Hann sagði að ölvunin og óspektirnar hafi verið meiri í miðbænum í nótt en mest gekk hinsvegar á við tjaldsvæðið að Hömrum í fyrrinótt. Þótt rólegra hafi verið í nótt en í fyrrinótt komu upp 5 líkamsárásarmál og fjórir voru teknir fyrir ölvunarakstur. Tíu voru í gistingu í fangaklefum í nótt og lögreglan hafði í mörg horn að líta.

https://www.vikubladid.is/is/frettir/vidbunir-hinu-versta

Viðbúnir hinu versta Umtalsverður viðbúnaður er hjá lögreglu vegna kvöldsins og næturinnar sem í hönd fer, vegna skrílsláta og óeirða sem urðu í bænum og á tjaldsvæðinu að Hömrum s.l. nótt. Lögreglumenn á frívöktum og í sumarleyfum hafa verið kallaðir til starfa. Eins og fram hefur komið hér á vikudegi.is gekk muikið á s.l. nótt með líkamsárásum og fjöldaslagamálum auk þess sem lögreglan þurfti að sinna illindum í heimahúsum. Vegna þess að fjölgað hefur í bænum síðan í gær eru menn viðbúnir hinu versta í nótt, enda segir lögreglan að heklgin hafi byrjað líkt og um verslunarmannahelgi væri að ræða og þannig þá meint að almenn ölvun og slæmt ástand hafi verið mikið.

https://www.vikubladid.is/is/frettir/olaeti-og-slagsmal-um-allan-bae

Ólæti og slagsmál um allan bæ Talsverður erill var hjá lögreglunni á Akureyri í gær og í nótt. Mikill fjöldi er á tjaldsvæðinu að Hömrum og var mjög mikil ölvun þar í nótt og í morgun. Mikill mannfjöldi safnaðist saman í miðbæ Akureyrar og sinnti lögregla mörgum útköllum vegna óláta og slagsmála um allan bæ. Þó nokkrar kvartanir bárust lögreglu vegna svokallaðrar "burn-out" keppni sem fór fram á Akureyrarvelli í gærkvöld. Kvartanirnar voru flestar vegna reyks og slæmrar lyktar sem að fylgdi þessari keppni. Þá voru fjölmargir teknir fyrir of hraðan akstur í Öxnadalnum í gær. Lögregla er með öflugt eftirlit í og við bæinn og notar merkta og ómerkta lögreglubifreiðar við það.Tilkynnt var um að ráðist hafi verið á mann á tjaldsvæðinu að Hömrum um hálf fjögur leytið í nótt. Þegar lögregla kom á staðinn og hugðist ræða við árásaraðilann þá kom annar og veittist að lögreglumönnunum og hindraði þá við störf sín. Sá var handtekinn og árásaraðilinn sem að lögreglumennirnir hugðust hafa afskipti af í upphafi var einnig handtekinn stuttu síðar. Þeir gista nú fangageymslur.Tilkynnt var um nokkra í slagsmálum við innganginn að tjaldsvæðinu á Hömrum um fimm leytið í morgun. Einn mannanna skallaði annan í andlitið og lamdi síðan gæslumann á tjaldsvæðinu tvívegis í andlitið. Maðurinn var handtekinn og gistir nú fangageymslur. Þá var tilkynnt um hópslagsmál á tjaldsvæðinu að Hömrum um sex leytið í morgun. Tveir voru handteknir og vistaðir í fangageymslum. Þá sinnti lögregla nokkrum tilkynningum um samkvæmishávaða í heimahúsum í nótt. Alls var tilkynnt um 7 líkamsárásir í nótt. Auk þess þurfti lögregla að stöðva fjöldan allan af slagsmálum milli manna þó aðallega á tjaldsvæðinu að Hömrum.Allar fangageymslur lögreglunnar á Akureyri voru fullar og þurfti lögregla að grípa til þess ráðs að vista nokkra á biðstofum lögreglustöðvarinnar þegar mest var.

https://www.vikubladid.is/is/frettir/nokkrar-likamsarasir-a-akureyri

Nokkrar líkamsárásir á Akureyri Það fór eins og lögreglan á Akureyri hafði óttast að mikil læti voru á götum miðbæjarins í nótt. Mikill fjöldi fólks er í bænum, m.a. vegna svokallaðra Bíladaga og svo einnig vegna útskriftar Menntaskólans. Og því voru auðvitað margir í miðbænum í nótt... Varðstjóri sem við ræddum við nú fyrir skömmu sagði að um nokkrar líkamsárásir hafi verið að ræða og slagsmál og illindi hafi verið í bænum og á tjaldsvæðinu að Hömrum í alla nótt og margir þurft að leita á slysadeild. Alls bárust 7 formlegar kærur vegna líkamsárása auk slagsmála og hópslagsmála. Allar fangageymslur lögreglu voru fullar í nótt svo út úr flóði og þurfti að vista menn á biðstofu á tímabili. ,,Annars erum við ekki búnir að ná utan um þetta allt en erum að vinna í því" sagði varðstjórinn.

https://www.vikubladid.is/is/frettir/haltur-leidir-blindan

Haltur leiðir blindan Ökumaður sem átti leið um Skagafjörð í gærkvöldi var stöðvaður í Blönduhlíð af lögreglunni á Blönduósi sem var þar á ferð. Við athugun kom í ljós að ökumaðurinn hafði neitt kókaíns og var hann fluttur á lögreglustöðina á Sauðárkróki til skýrslutöku og sýnatöku. Eigandi bifreiðarinnar var kallaður til að sækja hana og kom hann brunandi á mótorhjóli frá Akureyri. Við athugun á honum kom hinsvegar í ljós að hann hafði nýlega notað hass.

https://www.vikubladid.is/is/frettir/syningarbill-storskemmdur-a-leid-i-thrif

Sýningarbíll stórskemmdur á leið í þrif! Sá óheppilegi atburður varð á fimmtudag að Ford GT sportbíl Brimborgar - sem var á Akureyri í tilefni bíladaga - var ekið útaf og utan í umferðarskilti við hringtorgið hjá Byko á þjóðvegi 1. Ökumaður var starfsmaður Brimborgar sem var að ferja bílinn í þrif fyrir sýningu á bíladeginum á Akureyri þann 17. júní. Sem betur fer urðu ekki slys á fólki. Sagt er frá þessu á heimasíðu Brimborgar og greint frá viðbrögðum fyrirtækisins við atburðum sem þessum. Þar segir meðal annars: "Ford GT sportbíllinn var meðal annars fluttur hingað til lands í þeim tilgangi að beina sjónum ökumanna að þeirri ábyrgð sem þeir bera sem stjórnendur ökutækis í umferðinni. Hefur Brimborg frá upphafi lagt áherslu á markmið sitt í þessu sambandi undir slagorðinu: „Beislum kraftinn af ábyrgð"." Er bent á að í þessu tilfelli hafi ökuferðin á svo kraftmiklum bíl ekki einkennst af ábyrgð. Egill Jóhannsson, framkvæmdastjóri Brimborgar segir m.a.: "Brimborg hefur frá upphafi viðhaft mjög skýrar reglur um notkun Ford GT enda er hér um að ræða ofuröflugan og léttan sportbíl með yfir 500 hestafla vél, sem aka þarf með sérstakri varúð. Í umræddri ökuferð var ekki um hraðakstur að ræða heldur vankunnáttu á því gríðarlega afli sem bíllinn býr yfir, og vanmat á þeim aðstæðum sem fyrir hendi voru. Að þessu sinni var krafturinn því miður ekki beislaður af ábyrgð - með öðrum orðum nægilegri varfærni sem nauðsynleg er þegar um bíl er að ræða sem maður þekkir ekki og er að aka í fyrsta sinn. Ökumanni bílsins, starfsmanni Brimborgar, hefur þegar verið boðin áfallahjálp." Bíllinn skemmdist það mikið að ekki þótti hægt að hafa han á sýningunni og var han settur í gám og fluttur suður til viðgerða. Sjá einnig: www.brimborg.is

https://www.vikubladid.is/is/frettir/godar-horfur-med-heyskap

Góðar horfur með heyskap Bændur í Eyjafirði hafa hafið slátt, og eru með þeim fyrstu á landinu sem það gera eins og árvisst er. Ólafur Vagnsson ráðunautur segir reyndar að heyskapurinn hafi verið að færast framar undanfarin ár enda slái menn orðið öll tún tvívegis og sum þrisvar sinnum. Ólafur segir heyskaparhorfur nú mjög góðar. Hann segist ekki hafa heyrt um skemmd tún og tún séu að koma mjög vel undan vetri. ,,Það eina sem menn gætu haft áhyggjur af er að það hefur ekki verið mikil væta en það er nú oft þannig í júnímánuði" sagði Ólafur.

https://www.vikubladid.is/is/frettir/queen-elizabeth-i-heimsokn

Queen Elizabeth í heimsókn Þessa stundina liggur nú á Pollinum stórt og glæsilegt skemmtiferðaskip að nafni Queen Elizabeth, en það er eitt frægasta skemmtiferðaskip heims. Skipið er með þeim stærri sem koma til Akureyrar í sumar að sögn Péturs Ólafssonar, skrifstofustjóra hjá Hafnasamlagi Norðurlands. Stærsta skipið sem kemur til bæjarins er hins vegar Grand Princess sem er hvorki meira né minna en 108.806 brúttótonn. Til samanburðar má nefna að Queen Elizabeth er 70.327 brúttótonn. Skipið, sem heldur í burtu aftur síðdegis í dag, er smíðað árið 1969 og eru með því um 1700 farþegar.

https://www.vikubladid.is/is/frettir/merki-ami-2007-kynnt

Merki AMÍ 2007 kynnt Í dag var kynnt merki AMÍ –Aldursflokkameistaramóts Íslands - sem Sundfélagið Óðinn á Akureyri heldur nú í lok mánaðarins. Eins og í fyrri skiptin sem Óðinn hefur haldið AMÍ er hönnuður merkisins Unnur A. Kristjánsdóttir, ritari félagsins og sundþjálfari. Á AMÍ er keppt í þremur aldursflokkum: 11-12 ára, 13-14 og 15-17 ára. Þeir sem komið hafa að mótinu vita þvílík hátíð það er fyrir sundfólk og má e.t.v. líkja stemningunni við Andrésarleikana á skíðum. Mótið markar lok sundtímabilsins og keppast sundmenn við að ná þeim lágmörkum sem þarf til að öðlast þátttökurétt. Búist er við um 300 keppendum á mótið sem hefst 28. júní og lýkur 1. júlí.

https://www.vikubladid.is/is/frettir/unglingatjaldsvaedin-a-brennusvaedid

Unglingatjaldsvæðin á ,,brennusvæðið“ Þriggja manna nefnd sem Akureyrarbær skipaði til að kanna hugsanlega aðkomu bæjarins að hátíðahöldum í bænum um verslunarmannahelgina hefur skilað niðurstöðum til bæjaryfirvalda. Nefndinni var ætlað að meta hvernig til hafi tekist með útihátíðina ,,Ein með öllu" undanfarin ár, ræða við hlutaðeigandi aðila, gera tillögur um markmið Akureyrarbæjar varðandi hugsanlegrar aðkomu að hátíðinni og gera tillögu um tjaldsvæðamál. Í nefndinni voru Anna Þóra Baldursdóttir, Baldvin H. Sigurðsson og Margrét Kristín Helgadóttir. Í niðurstöðum nefndarinnar kemur m.a. fram að Akureyrarbæ beri að setja ákveðin skilyrði gagnvart hagsmunaaðilum fari svo að bærinn komi að hátíðahöldunum. Dagskrá hátíðarinnar verði meira beint að börnum og fjölskyldufólki og að í auglýsingum verði lögð áhersla á að ekki sé um ungmennahátíð að ræða. Löggæsla verði stórefld og ef unglingadansleikir verði haldnir verði þeir á afgirtu svæði. Þá er þess krafist að hagsmunaaðilar reki sjúkratjald alla hátíðina, fjölskyldutjaldsvæði verði að Hömrum og við Þórunnarstræti en einstaklingstjaldsvæði á ,,brennusvæði" ofan Glerár. Nefndin segir að mun verra ástand sé í bænum að margra mati um verslunarmannahelgi þau ár sem Akureyrarbær komi ekki að málum og þegar lítið eða ekkert skipulagt samkomuhald er. Þess vegna leggur nefndin til að bærinn skipi starfshóp sem vinni að skipulagi fyrir hans hönd í nánu samráði við alla aðra sem að málum koma. Meiri kröfur eigi að gera um fjölbreytta dagskrá fyrir börn og fjölskyldur og verði það liður í því að reyna að breyta ásýnd samkomuhalds í bænum um þessa helgi og þegar til framtíðar er litið. Eflaust sýnist sitt hverjum um þá tillögu að safna unglingum saman á tjaldsvæði á brennusvæðinu við Réttarhvamm nærri Glerá. Fór svo reyndar í nefndinni að Margrét Kristín Helgadóttir skilaði séráliti. Þar sagði hún m.a. að það þýddi lítið að segja að ,,Ein með öllu" sé fjölskylduskemmtun og bjóða síðan upp á sérstök afgirt unglingatjaldsvæði.

https://www.vikubladid.is/is/frettir/logreglan-med-vidbunad

Lögreglan með viðbúnað Eins og undanfarin ár má búast við mikilli umferð um næstu helgi á þjóðvegum landsins. Lögreglan mun hvarvetna auka eftirlit í því skyni að umferðin gangi greiðlega og slysalaust fyrir sig. Lögreglan á Akureyri býst við að margir leggi leið sýna til Akureyrar eins og undanfarin ár enda margt um að vera í bænum. Sérstök áhersla verður lögð á eftirlit með umferðinni til að halda umferðarhraða innan löglegra marka. Ástæða er til að vekja athygli á að ný reglugerð um sektir vegna brota á hámarkshraða hefur tekið gildi. Hafa sektir vegna hraðaksturs hækkað mikið og má sem dæmi nefna að ökumaður sem kærður er fyrir að aka á bilinu 111-120 km/klst hraða þurfti áður að borga þrjátíu þúsund krónur í sekt en þarf nú að borga fimmtíu þúsund krónur. Sekt fyrir að aka á bilinu 131-140 km/klst hefur hækkað úr sextíu þúsund krónum í eitthundrað og þrjátíu þúsund auk eins mánuðar sviptingar ökuleyfis.Vonandi hafa ökumenn þetta í huga um helgina og haga akstri sínum samkvæmt því og stuðla þannig jafnframt að slysalausri helgi.

https://www.vikubladid.is/is/frettir/mikil-anaegja-med-sundlaugina

Mikil ánægja með sundlaugina Mikil ánægja er með Sundlaug Akureyrar meðal sundlaugargesta. Þetta kemur fram í könnun sem gerð var á vegum íþróttaskors - Íþróttakennaraskólans á Laugarvatni. Könnunin var framkvæmd í vor og var fjöldi sundlaugargesta spurðir álits. Í ljós kom að 77,3% þeirra líkar aðstaðan í lauginni mjög vel en engum líkar hún illa eða mjög illa. Því má segja að alls 99,3% aðspurðra líki aðstaðan vel eða mjög vel. Gestir voru einnig spurðir hvernig þeim líki þjónustan í Sundlaug Akureyrar. 75,2% finnst þjónustan mjög góð og engum finnst hún slæm eða mjög slæm. Því má segja að alls 99,3% aðspurðra líki vel eða mjög vel sú þjónusta sem veitt er.

https://www.vikubladid.is/is/frettir/thor-sigradi-i-nagrannaslagnum

Þór sigraði í nágrannaslagnum Þór og KA mættust í gær í miklum nágrannaslag í Visa-bikarkeppni karla á Akureyrarvellinum. Um 1500 manns mættu á völlinn og var stemmningin mjög góð meðal áhorfenda og ekki skemmdi fyrir að leikurinn var ágætis skemmtun. Fóru leikar svo að Þór vann 1-0 með marki Ármanns Péturs Ævarssonar um 15 mín. fyrir leikslok, þegar hann fylgdi eftir skoti Péturs Heiðars Kristjánssonar sem Matus Sandor í marki KA hafði varið vel. Þórsarar eru því komnir áfram í Visa-bikarnum en KA er úr leik. Nánari umfjöllun um leikinn ásamt viðtölum við þjálfara liðanna, þá Lárus Orra Sigurðsson úr Þór og Pétur Ólafsson úr KA, birtist í Vikudegi á fimmtudag.

https://www.vikubladid.is/is/frettir/thjofar-daemdir-i-heradsdomi-1

Þjófar dæmdir í Héraðsdómi Nokrir aðilar sem uppvísir urðu að þjófnaði og skemmdarverkum hafa nú nýverið verið dæmdir í Héraðsdómi Norðurlands eystra. Hlutu þeir mislanga dóma, eða reyndar allt frá því að vera ekki gerð refsing og upp í átta mánaða fangelsi. Sá sem hlaut átta mánaða fangelsi braust inn á mörgum stöðum og stal ýmsum hlutum s.s. tölvum, skjávörpum og myndavél. Þá notaði hann greiðslukort í eigu Akureyrarbæjar í heimildarleysi og reyndi að nota það annars staðar og hann var oftar en einu sinni tekinn með fíkniefni. Honum var einnig gert að greiða Glerárskóla 368 þúsund krónur og Hótel Holti 10 þúsund auk sakarkostnaðar. Félagi hans sem tók þátt í sumum afbrotanna með honum var dæmdur í sex mánaða fangelsi skilorðsbundið til þriggja ára.- Kona sem stal 4 gullhringjum og armbandsúri úr klefa í sólbaðsstofu á Akureyri var dæmd í 4 mánaða skilorðsbundið fangelsi. Þá var dæmt í máli tveggja manna sem brutust inn í kjötvinnslu Norðlenska á Húsavík og stálu þar ýmsum hlutum. Öðrum þeirra var ekki gerð refsing þar sem innbrotið var framið áður en hann hlaut dóm fyrir önnur afbrot fyrr á árinu en hvað hinn varðar var ákvörðun um refsingu frestað í tvö ár haldi hann almennt skilorð.

https://www.vikubladid.is/is/frettir/soguskodun-af-sjo

Söguskoðun af sjó Hvernig lítur Akureyri út frá sjó séð? Hvenær er fyrstu mannaferða getið á Oddeyrinni? Hvar er elsta hús Akureyrar? Hvernig atvinnustarfsemi var á Oddeyrinni? Hver byggði Akureyrarkirkju? Svörin við þessum spurningum fást í sögusiglingu með Húna II miðvikudaginn 13. júní kl 19:30. Hanna Rósa Sveinsdótttir, sérfræðingur hjá Minjasafninu á Akureyri, sér um leiðsögnina en siglingin er í boði Akureyrarstofu, Minjasafnsins á Akureyri og Hollvina Húna II. Farið verður frá Torfunefsbryggju við Kaupvangsgilið kl. 19:30 og allir eru velkomnir.

https://www.vikubladid.is/is/frettir/gudmundur-vinnur-smasagnasamkeppni-menor

Guðmundur vinnur smásagnasamkeppni Menor Guðmundur Ólafsson, rithöfundur ættaður úr Ólafsfirði, hlaut í gær fyrstu verðlaun í smásagnasamkeppni Menor - Menningarsamtaka Norðlendinga og Tímarits Máls og menningar. Saga Guðmundar heitir Yfirbót og voru verðlaunin afhent við hátíðlega athöfn í Safnaðarheimili Glerárkirkju. Í öðru sæti í keppninni var Arndís Þórarinsdóttir úr Reykjavík, en hennar saga hét "Hnupl". Í þriðja sæti var svo Reynir Hjartarson frá Akureyri, en hans saga heitir "Hefnd- eða fyrirgefning?" Dómnefnd verðlaunanna skipaði Þórleifur Hauksson fyrir hönd Máls og menningar, Björn Teitsson, og Hólmfríður Andersen sem gerði grein fyrir niðurstöðu nefndarinnar. Verðlaunaafhendingin var með nokkuð sérstöku sniði þar sem hún var spyrt saman við dagskrá til heiðurs Kristjáni frá Djúpalæk. Í þeirri dagskrá voru fluttir fyrirlestrar um skáldið, lesið úr ljóðum hans og ljóð hans sungin. Það var síðan í lok dagskrárinnar um Kristján sem verðlaunin í samkeppninni voru kynnt. Fram kom í máli Kristjáns Kristjánssonar prófessors, sonar Kristjáns frá Djúpalæk, að í haust mun koma út heildarútgáfa af ljóðum skáldsins í einu stóru bindi. Þar verða þá samankomnar 13 ljóðabækur í einni. Fjölmenni var á þessari hátíðardagskrá. Þá hafa orðið formannaskipti hjá Menor. Roar Kvam lét af formennsku eftir farsælt starf og við er tekinn Arnór Benonýsson.

https://www.vikubladid.is/is/frettir/aldrei-fleiri-brautskradir-fra-ha

Aldrei fleiri brautskráðir frá HA Alls verða 372 kandídatar brautskráðir á háskólahátíð sem haldin verður í Íþróttahöllinni á Akureyri laugardaginn 9. júní nk. og hefst kl. 10:30. Þetta er mesti fjöldi kandídata sem brautskráður hefur verið í einu frá Háskólanum á Akureyri. Af þessum hópi hafa 120 stundað fjarnám fyrir milligöngu háskólasetra og símenntunarmiðstöðva á 14 stöðum á landinu. Hátíðarávarp á háskólahátíð flytur hr. Ólafur Ragnar Grímsson, forseti Íslands. Í brautskráningarræðu sinni mun rektor m.a. fjalla um mikilvægi háskóla, samfélagslegt hlutverk þeirra, jafnrétti til náms og framlag Háskólans á Akureyri til íslensks samfélags. Einnig mun hann líta yfir farinn veg í tilefni af 20 ára afmæli háskólans. Flestir kandídatar verða brautskráðir frá kennaradeild eða 150, 93 frá viðskipta- og raunvísindadeild, 68 frá heilbrigðisdeild og 61 frá félagsvísinda- og lagadeild.

https://www.vikubladid.is/is/frettir/ka-steinla-gegn-fjolni

KA steinlá gegn Fjölni Heldur betur undarlegur knattspyrnuleikur var spilaður á Akureyrarvellinum í gær í 1. deild karla í fótbolta. KA-menn tóku þá á móti Grafarvogspiltum í Fjölni í leik sem þeir vilja eflaust gleyma sem fyrst enda töpuðu þeir honum 0-6 eftir að staðan í hálfleik var 0-0. Nokkuð jafnræði var með liðunum í fyrri hálfleik en Fjölnir átti nokkuð fleiri marktilraunir, ekkert benti þó til annars en að leikurinn yrði í járnum allan tímann. Staðan í hálfleik 0-0. Í síðari hálfleik var áfram jafnræði með liðunum fyrsta korterið en þó klúðraði Fjölnir vítaspyrnu á því tímabili. Þegar um 30 mín voru eftir af leiknum gerðist hins vegar eitthvað í leik KA sem verður eflaust seint útskýrt. Á þessum síðustu 30 mínútum skoraði Fjölnir nefnilega hvorki fleiri né færri en 6 mörk! Og þar af skoraði Dalvíkingurinn knái sem undanfarið hefur leikið með FH, Atli Viðar Björnsson, tvö síðustu mörk Fjölnis.

https://www.vikubladid.is/is/frettir/nog-um-ad-vera-i-fotboltanum-a-naestunni

Nóg um að vera í fótboltanum á næstunni Það er heldur betur nóg um að vera fyrir fótboltáhugamenn í Eyjafirði á næstunni. Hæst ber að sjálfsögðu nágrannaslag Þórs og KA í Visa-bikarkeppni karla nk. mánudag kl. 19:15 og er vegleg upphitun fyrir þann leik í Vikudegi í dag. Einnig má þess geta að kvennalið Þórs/KA á fyrir höndum afar mikilvægan leik gegn Fylki á föstudagskvöldið og hefst sá leikur kl. 19:15 á Akureyrarvelli. Landsbankadeild kvenna fös. 08. jún kl.19:15 Akureyrarvöllur Þór/KA-Fylkir 1.deild karla fim. 07. jún kl.19:15 Akureyrarvöllur KA-Fjölnir fös. 08. jún kl. 20:00 Eskifjarðarvöllur Fjarðabyggð-Þór 2.deild karla fim. 07. jún kl. 20:00 Ólafsfjarðarvöllur KS/Leiftur-Magni 3.deild karla fös. 08. jún kl. 20:00 Fáskrúðsfjarðarvöllur Leiknir F.-Dalvík/Reynir lau. 09. jún kl.14:00 Dúddavöllur Snörtur-Hamrarnir Visa-bikar karla mán. 11. jún kl. 19:15 Akureyrarvöllur Þór-KA mið. 13. jún kl. 20:00 Dalvíkurvöllur Dalvík/Reynir-Völsungur Visa-bikar kvenna þri. 12. jún kl. 20:00 Akureyrarvöllur Þór-Höttur

https://www.vikubladid.is/is/frettir/25-ar-fra-stofnun-jafnrettisnefndar

25 ár frá stofnun jafnréttisnefndar Á fundi bæjarstjórnar í gær minntist bæjarstjóri þeirra tímamóta að 25 ár eru frá stofnun jafnréttisnefndar í bænum, og lagði fram svohljóðandi bókun: "Bæjarstjórn fagnar því að 25 ár eru liðin frá stofnun jafnréttisnefndar á Akureyri. Akureyrarbær var fyrst íslenskra sveitarfélaga til að ráða sér jafnréttisfulltrúa árið 1991. Þá hlaut bærinn jafnréttisviðurkenningu Jafnréttisráðs, fyrsta sinn sem sú viðurkenning var veitt árið 1992. Jafnréttisstefna bæjarins, um jafna stöðu og jafnan rétt kvenna og karla, er nú í endurskoðun en áherslur hennar eru m.a. þær að allar deildir bæjarins taki mið af stefnunni í starfsáætlunum auk þess sem stofnunum bæjarins, þar sem starfa 25 starfsmenn eða fleiri, er gert að setja sér sérstakar jafnréttisáætlanir. Bæjarstjórn leggur áherslu á mikilvægi jafnréttisstefnunnar og hvetur samfélags- og mannréttindaráð til að halda áfram því öfluga starfi sem unnið hefur verið að í jafnréttismálum bæjarfélagsins." Bæjarráð samþykkti bókunina með 11 samhljóða atkvæðum.

https://www.vikubladid.is/is/frettir/formadur-thors-gekk-ut

Formaður Þórs gekk út Sigrún Björk Jakobsdóttir bæjarstjóri á Akureyri skrifaði nú í hádeginu undir nýja rekstrarsamninga við forsvarsmenn íþróttafélaganna KA og Þórs. Þegar kom að undirritun gekk Sigfús Ólafur Helgason, formaður og framkvæmdastjóri Þórs, úr bæjarstjórnarsalnum og kallaði til varaformann félagsins, Árna Óðinsson, til að undirrita samninginn fyrir hönd félagins. Ástæðan fyrir útgöngu Sigfúsar var að Dan Brynjarsson fjármálastjóri bæjarins var í salnum. Sigfús Ólafur sagðist alls ekki ósáttur við rekstrarsamninginn og þakkaði bæjaryfirvöldum fyrir hann. Hins vegar hefði hann lent í miklu karpi við Dan Brynjarsson þegar kom að því að greiða út aukafjárveitingu til félagsins sl. haust. Dan hefði þá látið stór orð falla um Íþróttafélagið Þór sem Sigfús var ekki sáttur við. „Ég bíð eftir afsökunarbeiðni frá Dan og mun ekki eiga við hann samskipti fyrr en afsökunarbeiðni frá honum hefur borist. Honum stendur til boða að koma í heimsókn til mín og biðjast afsökunar," sagði Sigfús Ólafur. Sjálfur vildi Dan ekki tjá sig um þetta mál.

https://www.vikubladid.is/is/frettir/framkvaemdum-frestad-a-dalvik

Framkvæmdum frestað á Dalvík Í ljósi erfiðrar stöðu í sjávarútvegi hefur Samherji ákveðið að fresta fyrirhuguðum framkvæmdum við uppbyggingu landvinnslunnar á Dalvík um eitt ár og skoða málið að nýju næsta vor. Í febrúar sl. tilkynnti Þorsteinn Már Baldvinsson, forstjóri Samherja hf., að nú væri tími til að sækja fram. Á undanförnum mánuðum hefur þeirri yfirlýsingu verið fylgt eftir með kaupum á skipum og fyrirtækjum, bæði hér heima og erlendis. Einn liður í fyrirhugaðri sókn Samherja eru áform um að byggja upp landvinnslu félagsins á Dalvík og gera hana þá fullkomnustu í heimi. Mikil vinna hefur verið lögð í undirbúning þess verkefnis á síðustu mánuðum og nú liggja allar áætlanir fyrir. Í millitíðinni hafa allar ytri aðstæður landvinnslu á Íslandi hins vegar snúist mjög til verri vegar. Hráefnisverð hefur hækkað um 30% frá áramótum og gengi krónunnar hefur styrkst um 10% á sama tíma. Þessar breytingar ásamt öðrum kostnaðarhækkunum innanlands hafa það í för með sér að framlegð vinnslunnar hefur minnkað verulega. Veiðiráðgjöf Hafrannsóknastofnunarinnar, sem leggur til að aflaheimildir í þorski verði minnkaðar til mikilla muna frá því sem nú er, eru mikið áfall. Þau tíðindi eru síst til þess fallin að auka fyrirtækjum í sjávarútvegi bjartsýni. Þetta kemur fram á vef Samherja.

https://www.vikubladid.is/is/frettir/evropuhlaup-fatladra-til-akureyrar

Evrópuhlaup fatlaðra til Akureyrar Evrópuhlaup fatlaðra nær til Akureyrar nk. miðvikudag þegar um 80 þroskaheftir einstaklingar koma hlaupandi inn á Ráðhústorg. Þetta er í 9. sinn sem hlaupið er haldið og eru þátttakendur frá Austurríki, Þýskalandi, Tékklandi, Ungverjalandi, Póllandi, Rúmeníu og Úkraínu. Hlaupnir hafa verið um 1.000 km frá því átakið hófst árið 1999. Fram til þessa hefur verið hlaupið í Austurríki, Tékklandi, Þýskalandi, Póllandi, Úkraínu, Ungverjalandi, Króatíu, Ítalíu, Grikklandi, Búlgaríu, Rúmeníu, Slóvakíu, Litháen, Lettlandi, Eistlandi, Finnlandi, Noregi og Svíþjóð. Svæðið sem þau hafa farið yfir er um 8.050 km. Næsti áfangi í þessu hlaupi er nú þegar hafinn og verður þá farið um Noreg, Svíþjóð, Færeyjar, Ísland og Danmörku. Hlaupið er haldið til þess að vekja athygli á fötluðum einstaklingum í samfélaginu auk þess að sameina fatlaða og ófatlaða og tengja þá sterkari böndum. Fyrir þá sem hlaupa er Evrópuhlaupið góð leið til þess að auka bæði líkamlega og andlega velferð, sem og að stofna til vináttusambanda víða um heim. Slagorð hlaupsins eru: „Við erum eins" - sem er táknrænt fyrir aðlögun allra hópa í hverju samfélagi, „Náðu árangri með okkur" - sem er táknrænt fyrir þá gleði sem fylgir því að taka þátt í íþróttum, „Evrópa - við erum nú þegar sameinuð" - sem er táknrænt fyrir samhug evrópskra þegna. Akureyrarbær tekur á móti hlaupurunum á Ráðhústorgi og munu félagar úr íþróttafélaginu Eik hlaupa með þeim síðasta spölinn, en morguninn eftir leggur fólkið af stað til Reykjavíkur.

https://www.vikubladid.is/is/frettir/enn-adsoknarmet-hja-la

Enn aðsóknarmet hjá LA Enn á ný er aðsóknarmet sett hjá LA því á yfirstandandi leikári er fjöldi gesta á Akureyri orðinn sá mesti frá upphafi. Þetta leikár slær því út síðasta ár, sem líka var metár, hvað þetta varðar. Áhorfendur að sýningum leikhússins á Akureyri í vetur voru nálægt 27.000. Við þetta bætast um 11.000 gestir sem sáu sýningar LA í Reykjavík. Aðsókn síðustu þrjú leikár hefur vaxið jafnt og þétt og er ljóst að leikhúsið nýtur mikillar almennrar hylli. Í vetur hefur aðsókn verið mikil og jöfn að öllum sýningum LA. Félagið frumsýndi verkin Herra Kolbert, Karíus og Baktus, Svartur köttur og Lífið - notkunarreglur og fengu allar sýningarnar góða aðsókn. Að auki var boðið upp á sýningar frá fyrra ári, leiklestra, gestasýningar og margt fleira. Uppselt var langflest sýningarkvöld í leikhúsinu í vetur. Aðsókn að sýningum LA hefur aukist umtalsvert undanfarin ár. Síðustu þrjú leikár hefur hún verið mun meiri en árin þar á undan en þá voru gestir yfirleitt á bilinu 5-10.000 á ári. Að auki hefur LA á undanförnum árum sent einstaka uppsetningar til Reykjavíkur þar sem þær hafa notið vinsælda. Athygli vekur að fjöldi gesta sem koma gagngert til Akureyrar til að sækja leiksýningar LA hefur margfaldast á síðustu misserum. Rekstur leikhússins hefur gengið vel í vetur og er ljóst að rekstrarniðurstaða leikársins er jákvæð og því er þetta þriðja leikárið í röð sem sú er raunin. Undirbúningur fyrir nýtt leikár er í fullum gangi en dagskráin í heild sinni verður kynnt í ágúst. Þegar hefur verið greint frá því að verkið Óvitar eftir Guðrúnu Helgadóttur verður fyrsta frumsýning leikársins 15. september nk. Sigurður Sigurjónsson leikstýrir og Jón Ólafsson semur sönglög og tónlist við verkið. 500 börn komu í áheyrnarprufur fyrir sýninguna en 16 börn hafa verið valin til að taka þátt í uppsetningunni við hlið fullorðinna atvinnuleikara.

https://www.vikubladid.is/is/frettir/engin-hatidahold-a-sjomannadaginn

Engin hátíðahöld á sjómannadaginn Engin hátíðahöld verða á vegum sjómannadagsráðs á Akureyri í tilefni sjómannadagsins nk. sunnudag og segir Konráð Alfreðsson, formaður Sjómannafélags Eyjafjarðar, að ástæðan sé fjárskortur, ekki síst þar sem útgerðirnar í bænum leggi ekkert til hátíðahaldanna. Hollvinir Húna II eru þó ekki á því að hátíðahöld á sjómannadaginn leggist alfarið af og ætla að bjóða upp á kaffi um borð í bátnum nk. sunnudag frá kl. 15-16 og í siglingu í kjölfarið. Konráð segir að styrkur útgerðanna hafi verið í formi þess að þær hafa boðið sínu fólki á sjómannadansleikinn á laugardagskvöldinu, sem hefur verið fjáröflun fyrir sjómannadagsráð til að geta haldið hátíð daginn eftir. Hann sagði að útgerðirnar væru hættar að kaupa miða fyrir sína sjómenn og að þannig hefðu hlutirnir verið að þróast undandarin ár. Miði á sjómannadansleikinn hafi verið dýr og sjómenn ekki séð sér fært að kaupa hann sjálfir. Hann sagði að félagið sæi sér ekki fært að gera þetta lengur, farið hafi verið fram á styrki í fyrra en þeirri málaleitan verið hafnað. „Það verður ekkert gert án peninga og því verður engin dagskrá í ár," sagði Konráð. Hollvinir Húna ætla að sigla út í Bót eftir kaffið og flauta smábátaflotann út. Þeir skora á alla smábátaeigendur að sigla með Húna II inn á Poll og sýna alla glæsilegu bátana. Um kl. 17 á sunnudag ætti því að vera fjöldi báta á Pollinum.

https://www.vikubladid.is/is/frettir/sjo-lentu-i-flodinu

Sjö lentu í flóðinu Nú hefur komið í ljós að sjö manns lentu í snjóflóðinu sem varð efst í Hlíðarfjalli í gær. Fyrstu fréttir af flóðinu voru þær að enginn hefði verið á ferli þar sem flóðið féll og því enginn verið í hættu. Hið rétta er sjö manns lentu í flóðinu. Fólkið var á göngu á svæðinu og lenti á einum af snjóflekum flóðsins. Barst fólkið með flekanum um 70-80 metra vegalengd en slapp allt ómeitt. - Annars er það að frétta úr Hlíðarfjalli að nokkur fjöldi fólks er þar á skíðum í blíðskaparveðri en í dag er síðasti opnunardagur „vetrarins" í fjallinu.

https://www.vikubladid.is/is/frettir/snjoflod-i-hlidarfjalli

Snjóflóð í Hlíðarfjalli Nokkuð stórt snjóflóð féll í Hlíðarfjalli skömmu eftir hádegið í dag, ofan við skíðasvæðið í fjallinu. Ekkert fólk var þó á ferð í námunda þar sem flóðið féll og því var enginn í hættu. Skíðasvæðið í Hlíðarfjalli hefur verið opið nú um helgina og verður opið á morgun. Margir hafa nýtt sér það að geta komist í skíðabrekkurnar þótt ekki sé lengur hefðbundinn skíðatími og veðrið hefur verið að batna eftir því sem á helgina hefur liðið.

https://www.vikubladid.is/is/frettir/veittust-ad-logreglu

Veittust að lögreglu Þrír menn gistu fangageymslur lögreglunnar á Akureyri í nótt og fram á morgun, en þeir veittust að lögreglumönnum sem voru við störf í miðbænum í nótt. Talsverður fjöldi fólks var í miðbænum þegar kom fram á nóttina og mikill erill hjá lögreglu. Mennirnir þrír hindruðu lögreglumenn að störfum en slíkt er litið alvarlegum augum.

https://www.vikubladid.is/is/frettir/tveir-daemdir-fyrir-likamsarasir

Tveir dæmdir fyrir líkamsárásir Tveir karlmenn voru í dag dæmdir í Héraðsdómi Norðurlands eystra fyrir líkamsárásir sem áttu sér stað í fyrra og árið 2005. Mennirnir hlutu báðir tveggja ára fangelsisdóm, en annar þeirra fékk skilorðsbundinn dóm. Annar mannanna sem dæmdur var, réðst á mann við íbúðarhús í Klettaborg á Akureyri í desember 2005. Virðist sem maðurinn hafi verið að innheimta skuld en þegar það gekk ekki eftir sló hann hinn í andlitið og nefbrotnaði sá auk þess að hljóta fleiri áverka á höfði. Tveggja ára dómur yfir árásarmanninum var óskilorðsbundinn og á hann einnig að greiða 172 þúsund krónur í sakarkostnað. Hinn árásarmaðurinn réðst á annan á félagssvæði Þórs um verslunarmannahelgina á síðasta ári og veitti honum hnefahögg í andlit. Sá sem fyrir árásinni varð hlaut gríðarlegar blæðingar við auga og fleiri alvarlega áverka. Tveggja ára fangelsisdómur yfir árásarmanninum var skilorðsbundinn til tveggja ára og honum var gert að greiða 213 þúsund krónur í sakarkostnað.

https://www.vikubladid.is/is/frettir/thorsarar-hafna-tillogum

Þórsarar hafna tillögum Fjölmennur félagsfundur hjá Íþróttafélaginu Þór í gærkvöld hafnaði nýjum tillögum íþróttaráðs Akureyrarbæjar um uppbyggingu frjálsíþróttasvæðis á félagssvæði Þórs. Endurskoðun rekstrarsamninga stóru íþróttafélaganna í bænum, KA og Þórs, hefur nú verið afgreidd í bæjarráði og bíður undirritunar. Formaður Þórs er ekki alveg sáttur. Helsta ástæða þess að tillögunum um uppbyggingu á Þórssvæðinu var hafnað, er sú að bærinn bauð Þór engar fébætur fyrir það svæði sem á að fara undir frjálsar íþróttir. Í rekstrarsamningunum er gert ráð fyrir 10 milljóna króna eingreiðslu til félaganna á þessu ári og að samtals muni 42,5 milljónir króna koma til hvors íþróttafélags á næstu 5 árum eða til og með ársins 2012. Í þessum samningum er m.a. gert ráð fyrir svokölluðum hvatagreiðslum en í þeim felst að félögin fá 4 milljónir króna ár hvert skili þau hagnaði það árið. Nánar er fjallað um þessi mál í Vikudegi í dag.

https://www.vikubladid.is/is/frettir/fidringur-hja-okumonnum

Fiðringur hjá ökumönnum Lögreglan á Akureyri hefur nú undanfarið lagt talsverða áherslu á að fylgjast með ökuhraða þeirra sem aka um götur bæjarins. Notaðar hafa verið merktar sem ómerktar lögreglubifreiðar til verksins og hefur það sýnt sig að ökuhraði er víða allt of mikill og hefur gáleysislegur akstur sem og óþarfa hávaði frá þessum bifreiðum farið í taugarnar á mörgum samferðamönnum þessara manna. Í gær hafði lögreglan afskipti af tæplega 40 ökumönnum þar sem þeir óku um Hörgárbraut og Drottningarbraut en þar er hámarkshraði 50 km/klst. Flestir þeirra sem höfð voru afskipti af óku á bilinu frá 70 - 80 km hraða en sá sem hraðast ók var á 86 km hraða. Geta má þess að sekt fyrir að aka á 86 km hraða er 30.000 krónur og tveir punktar að auki.

https://www.vikubladid.is/is/frettir/opid-i-hlidarfjalli-um-helgina

Opið í Hlíðarfjalli um helgina Opið verður í Hlíðarfjalli ofan Akureyrar um hvítasunnuhelgina. Nægur snjór er í brekkunum við Fjarkann og uppi í Strompi. Þar verða báðar lyftur opnar frá föstudegi til mánudags á milli kl. 8 og 14. Guðmundur Karl Jónsson, forstöðumaður Hlíðarfjalls, segist hafa fagnað kuldakasti síðustu daga sem geri það að verkum að lítil bráðnun hafi orðið og mönnum hafi tekist að safna snjó í brekkurnar. „Flestum skíðasvæðum heims hefur nú þegar verið lokað og það er frábært að geta boðið upp á opnar lyftur og gott skíðafæri svona langt fram á vorið, en það gerðist síðast vorið 2002 að við gátum haft opið þessa helgi," sagði Guðmundur Karl nú í morgun. Skíðaárið 2006-2007 hefur verið mjög gott. Alls var opið í 139 daga og voru gestir fjallsins ríflega 49 þúsund. Þá voru alls 419 þúsund ferðir farnar niður fjallið og því má segja að gestir Hlíðarfjalls hafi lagt 828 þúsund kílómetra að baki. Til gamans má geta að það eru u.þ.b. 400 þúsund km til tunglsins og hafa skíðaiðkendur Hlíðarfjalls því farið tæplega fjórðung þeirrar vegalengdar í vetur.

https://www.vikubladid.is/is/frettir/tveir-thjofar-daemdir

Tveir þjófar dæmdir Dómar yfir tveimur mönnum sem sem sakaðir voru um þjófnað á Akureyri í febrúar sl. voru kveðnir upp í dag. Báðir hlutu mennirnir skilorðsbundna fangelsisdóma. Annar þeirra stal jakka úr verslun við Hafnarstræti að verðmæti 8.900 krónur og var sá dæmdur í 45 daga fangelsi, skilorðsbundið til tveggja ára. Hinn braust inn í Nettó á Glerártorgi og komst í peningakassa verslunarinnar. Stal hann úr honum 694 þúsund krónum. Maðurinn hlaut tveggja mánaða fangelsisdóm en hann fellur niður haldi maðurinn skilorð í þrjú ár. Þá greiði hann 90 þúsund til verjanda síns.

https://www.vikubladid.is/is/frettir/daemdur-fyrir-ad-misnota-dottur-sina

Dæmdur fyrir að misnota dóttur sína Karlmaður hefur í Héraðsdómi Norðurlands eystra verið dæmdur fyrir kynferðisafbrot gagnvart dóttur sinni sem er ekki andlega heilbrigð. Faðirinn hafði tvívegis í janúar á þessu ári mök við stúlkuna og fyrir 16 árum var hann einnig dæmdur fyrir kynferðisafbrot gagnvart henni. Í dómi Héraðsdóms Norðurlands eystra segir að faðirinn hafi haft mök við stúlkuna sem; ,,...gat ekki spornað við verknaðinum sökum andlegra annmarka sinna." Faðirinn misnotaði dótturina tvívegis með viku millibili. Við yfirheyrslur hjá lögreglu neitaði hann sök en kom á lögreglustöðina daginn eftir og játaði. Dómurinn yfir manninum hljóðaði upp á þriggja ára fangelsi, til að greiða stúlkunni 800 þúsund krónur og greiðslu málskostnaðar upp á 574 þúsund krónur.

https://www.vikubladid.is/is/frettir/fyrsta-flug-nordanflugs-i-juni

Fyrsta flug Norðanflugs í júní Starfsemi Norðanflugs ehf., félags um fraktflug frá Akureyri til meginlands Evrópu, er formlega hafin. Fyrsta fraktflugið á vegum félagsins verður 3. júní nk. en þá verður flogið með vörur frá Akureyri til Oostende í Belgíu. Norðanflug mun fljúga þrisvar í viku til að byrja með, á sunnudögum, þriðjudögum og fimmtudögum. Áfangastaðurinn er Oostende í Belgíu sem fyrr segir, en sú borg varð fyrir valinu vegna góðrar legu með tilliti til dreifingar á fiski innan Evrópu. Þaðan er einungis um tveggja stunda akstur til Boulogne sur Mer í Frakklandi, sem er áfangastaður stærsta hlutar þeirra fersku fiskflaka sem fara með flugi frá Íslandi. Með þessu styttist flutningstími fyrir ferskan fisk sem unninn er á Norðausturlandi, um heilan dag þannig að hann kemur enn ferskari en áður til viðskiptavina á meginlandi Evrópu. Norðanflug verður með aðsetur í Oddeyrarskála á Akureyri. Nýráðinn framkvæmdastjóri félagsins er Unndór Jónsson en hann starfaði áður á flugrekstrarsviði flugfélagsins Atlanta. Stofnendur Norðanflugs ehf. eru Samherji hf ., Hf. Eimskipafélag Íslands og SAGA Capital Fjárfestingarbanki. „Það er von aðstandenda Norðanflugs að fiskvinnslur og ekki síður innflytjendur á Norður- og Austurlandi taki þessu framtaki vel og nýti sér þá þjónustu sem við bjóðum upp á. Verkefni af þessu tagi byggir ekki síst á því að heimamenn styðji það," segir Unndór. Hann segir þörfina fyrir fraktflug með ferskan fisk af Norður- og Austurlandi til meginlands Evrópu mikla og vaxandi. Hins vegar eigi eftir að koma í ljós hversu margir nýti sér þann möguleika að flytja vörur frá Evrópu beint til Akureyrar. „Við höfum orðið vör við mikinn áhuga á þessu verkefni. Vonandi verður reyndin sú að Norðanflug fjölgi ferðum en það ræðst fyrst og fremst af viðtökum markaðarins," segir Unndór ennfremur.

https://www.vikubladid.is/is/frettir/sviku-ut-30-milljonir

Sviku út 30 milljónir Mál gegn fjórum Akureyringum hefur verið þingfest í Héraðsdómi Norðurlands eystra, en þeim er gefið að sök að hafa svikið út allt að 30 milljónir króna með skjalafalsi. Fólkið, þrír karlmenn og ein kona, eru á fimmtugsaldri. Útvarpið sagði frá. Fólkið nýtti sér mistök sem urðu við forritun í netbanka Glitnis þannig að kaup- og sölugengi víxlaðist. Fólkið gat keypt á víxl dollara og evrur og hagnaðist þannig um allt að 30 milljónir króna. Einn sakborninganna hafði þannig um 24 milljónir upp úr krafsinu á um einni viku í tæplega 4000 færslum. Allt að 6 ára fangelsi getur verið við brotum sem þessum.

https://www.vikubladid.is/is/frettir/barnanidingur-daemdur

Barnaníðingur dæmdur Karlmaður hefur í Héraðsdómi Norðurlands eystra verið dæmdur í óskilorðsbundið fangelsi fyrir barnaníð. Maðurinn viðhafði mjög gróft kynferðislegt ofbeldi gagnvart 10 ára stúlku á síðasta ári. Maðurinn var handtekinn á vinnustað sínum daginn eftir að lögreglu barst kæra um atferli hans. Við yfirheyrslur hjá lögreglu játaði hann brot sín sem fólust m.a. í að sleikja kynfæri stúlkunnar, káfa á kynfærum hennar og setja getnaðarlim sinn í munn hennar. Maðurinn leitaði aðstoðar á geðdeild eftir að málið upplýstist. Maðurinn var dæmdur í 18 mánaða fangelsi, til að greiða stúlkunni eina milljón króna og að greiða 550 þúsund krónur í sakarkostnað.

https://www.vikubladid.is/is/frettir/kea-uthlutadi-4-milljonum-i-styrki

KEA úthlutaði 4 milljónum í styrki KEA úthlutaði í dag styrkjum úr tveimur flokkum Menningar- og viðurkenningarsjóðs. Annars vegar var um að ræða úthlutun íþróttastyrkja og hins vegar styrki sem veittir voru ungum afreksmönnum á sviði mennta, lista og íþrótta. Halldór Jóhannsson framkvæmdastjóri KEA afhenti styrkina. Auglýst var eftir umsóknum og bárust 49 umsóknir í flokki ungra afreksmanna en 29 umsóknir um íþróttastyrki. Alls komu 3,95 milljónir til úthlutunar, 8 aðilar hlutu íþróttastyrk en styrkir í flokki ungra afreksmanna voru 14. Eftirtaldir ungir afreksmenn hlutu styrk að upphæð kr. 225.000 krónur. Stefán Jón Sigurgeirsson, skíðamaður, Þorsteinn Ingason, skíðamaður, Bjartmar Örnuson, frjálsíþróttamaður, Þorsteinn Ingvarsson, frjálsíþróttamaður, Björn Guðmundsson, kylfingur, Andri Snær Stefánsson, handknattleiksmaður og Ómar Smári Skúlason, íshokkímaður. Eftirtaldir ungir afreksmenn hlutu styrk að upphæð 125.000 krónur: Gunnar Þór Halldórsson, skíðamaður, Bjarki Gíslason, frjálsíþróttamaður, Svavar Skúli Stefánsson, sundmaður, Rakel Rós Snæbjörnsdóttir, frjálsíþróttakona, Ásbjörn Friðriksson, handknattleiksmaður, Bryndís Rún Hansen, sundkona og Eyrún Unnarsdóttir, söngkona. Þá voru veittir eftirfarandi íþróttastyrkir: Hallgrímur Valsson, til að sækja þjálfaranámskeið í krullu vegna ungra iðkenda. Kr. 50.000. Lionsklúbburinn Hængur, vegna Hængsmótsins, afmælismóts. Kr. 250.000. Nökkvi, félag siglingamanna á Akureyri, til kaupa á seglbátum og til að bæta aðstöðu sína. Kr. 500.000. Skákfélag Akureyrar, til æfinga- og keppnisferðar sex unglinga til Danmerkur í sumar. Kr. 100.000. Sundfélagið Óðinn, vegna aldursflokkameistaramóts Íslands í sundi. Kr. 300.000. Ungmennafélag Akureyrar, til að senda einstaklinga á þjálfunarnámskeið vegna ungra iðkenda. Kr. 100.000. Ungmennafélagið Leifur heppni, til kaupa á áhöldum vegna fimleikaiðkunar barna í Öxarfirði. Kr. 100.000. Ungmennafélagið Smárinn, til að leggja varanlegt slitlag á atrennubraut á íþróttavellinum við Þelamerkurskóla. Kr. 100.000.

https://www.vikubladid.is/is/frettir/kona-daemd-fyrir-likamsaras

Kona dæmd fyrir líkamsárás Kona hefur í Héraðsdómi Norðurlands eystra verið dæmd í 30 daga fangelsi fyrir líkamsárás gagnvart annarri konu á veitingastað á Akureyri á síðasta ári. Konan greip í hár hinnar og skellti síðan andliti hennar allt að fimm sinnum í borðplötu. Síðan sló hún konuna í andlitið. Sú sem fyrir árásinni varð fékk glóðarauga og ýmsa áverka á höfði og hálsi. Árásarkonan játaði skýlaust fyrir dómi. Með tilliti til þess og að hún hefur ekki áður komist í kast við lögin var ákveðið að dæma hana í 30 daga skilorðsbundið fangelsi. Þá var henni gert að greiða 102 þúsund krónur í málskostnað.

https://www.vikubladid.is/is/frettir/slokkvistarf-tok-halfan-solarhring

Slökkvistarf tók hálfan sólarhring Slökkvistarfi í porti Hringrásar í Krossanesi lauk að mestu á þriðja tímanum í nótt og hafði þá staðið í um hálfan sólarhring. Að sögn Þorbjörns Haraldssonar slökkviliðsstjóra á Akureyri er enn vakt á svæðinu og verður eitthvað áfram. Slökkviliðsmenn eru að gramsa í haugnum sem kviknaði í og sprauta á hann vatni til kælingar. Tveir 12 ára piltar, sem voru að fikta með eld í portinu, urðu valdir að brunanum. Allt tiltækt lið slökkviliðsins á Akureyri vann að slökkvistarfi, um 40 manns, og til viðbótar tóku menn úr Eyjafjarðarsveit þátt í slökkvistarfinu, að sögn Þorbjörns. Meðan á slökkvistarfi stóð var um 5.000 lítrum af vatni og sjó dælt á eldinn, eða um 300.000 lítrum á klst. og alls um 3,6 milljónum lítra á þeim 12 tímum sem slökkvistarf stóð yfir. Svo mikill var vatnsflaumurinn á svæðinu að leita þurfti til verktaka til að lagfæra veginn að portinu. Mikinn svartan reyk lagði frá portinu í gær og fram á nótt, enda eldsmaturinn hjólbarðar og bílflök. Vindáttin var þó hagstæð og fór reykurinn að mestu norður fyrir bæinn. Um miðnætti lægði, að sögn Þorbjörns, og hafði slökkviliðið þá náð tökum á eldinum.

https://www.vikubladid.is/is/frettir/bryndis-og-sindri-a-olympiudaga-aeskunnar

Bryndís og Sindri á Ólympíudaga æskunnar Þau Bryndís Rún Hansen og Sindri Þór Jakobsson, ungir sundmenn úr Sundfélaginu Óðni, fengu mikla viðurkenningu á dögunum þegar þau voru valin í lið Íslands sem keppir á Ólympíudögum æskunnar í sumar. Leikarnir verða haldnir í Belgrad í Serbíu dagana 21. til 28. júlí 2007 og fara 11 sundmenn frá Íslandi. Valið er á leikana eftir árangri og þurfa sundmenn að eiga bestan tíma í sínum aldursflokki í tilteknum greinum til að öðlast þátttökurétt. Um er að ræða stelpur fæddar 1993 og stráka ári eldri. Val þeirra Bryndísar og Sindra er enn ein sönnun á því góða uppbyggingarstarfi sem unnið er hjá Óðni og mikill heiður fyrir viðkomandi sundmenn, sem með elju og ástundun hafa komist í fremstu röð jafnaldra sinna.

https://www.vikubladid.is/is/frettir/slokkvilidid-med-undirtokin

Slökkviliðið með undirtökin „Það er búið að ganga talsvert á en við erum komnir með tökin á þetta allt saman," segir Magnús Arnarsson, varðstjóri hjá slökkviliðinu á Akureyri, en slökkviliðsmenn hafa í tvær klukkustundir glímt við eld í porti Hringrásar skammt frá Krossanesverksmiðjunni. Eldurinn var að mestu í dekkjahrúgu og lagði geysilega mikinn svartan reyk frá eldinum. Magnús varðstjóri segir að búið sé að safna saman miklum birgðum af vatni til að slökkva í því sem eftir er og ljóst er að tekist hefur að hefta útbreiðslu eldsins. Þá er Olíudreifing mætt á svæðið með froðubúnað.Tvær vinnuvélar voru nærri eldinum í upphafi en það tókst að fjarlægja þær. Á sama tíma og glímt var við eldinn féll súrgaskútur af bíl á Krossanesbraut, ekki langt frá því svæði þar sem eldurinn var, og þurfti að loka fyrir alla umferð um götuna á meðan slökkviliðið afgreiddi það mál og lokaði fyrir alla hættu.

https://www.vikubladid.is/is/frettir/eldur-i-sindraporti

Eldur í Sindraporti Mikinn svartan reyk leggur nú yfir nyrsta hluta bæjarins á Akureyri, en fyrir um 15 mínútum kom upp eldur í porti þar sem Sindri hefur aðstöðu skammt vestan við Krossanesverksmiðjuna. Að sögn lögreglu er eldurinn í dekkjahrúgu og ber hinn mikli svarti reykur sem kemur frá eldinum þess merki. Í porti Sindra er mestanpart brotajárn og ýmislegt í þá áttina. Slökkviliðsmenn eru á vettvangi en talið er að gaskútar geti verið á svæðinu og því er farið að öllu með gát. Reykurinn hefur vakið mikla athygli og hefur verið umferðaröngþveiti víða í Þorpinu þar sem allir hafa viljað komast sem næst upptökum reyksins.

https://www.vikubladid.is/is/frettir/fangelsid-endurbyggt

Fangelsið endurbyggt ,,Það stóð ekki til að hefja framkvæmdir við fangelsið fyrr en í júní. Hinsvegar stóð þannig á að það var hægt að flytja fangana suður og semja við verktakann um að hefjast handa fyrr og það var gert“ segir Valtýr Sigurðsson hjá Fangelsismálastofnun ríkisins um framkvæmdir við fangelsið á Akureyri. Um talsverðar framkvæmdir er að ræða. Segja má að allt sé rifið innan úr núverandi fangelsi og það verði nánast fokhelt eftir, auk þess sem byggð verður ný bygging við húsið. ,,Það var um það að ræða að loka fangelsinu á Akureyri eða gjörbreyta því og það varð ofan á að gera það, Þegar þessum framkvæmdum lýkur höfum við fangelsi fyrir 10 fanga og það verður gjörbreytt fangelsi að nútímalegum hætti“ sagði Valtýr.

https://www.vikubladid.is/is/frettir/ka-sigradi-og-thor-gerdi-jafntefli

KA sigraði og Þór gerði jafntefli KA og Þór léku um helgina sína fyrstu leiki í 1.deild karla í knattspyrnu þetta sumarið. KA-menn tóku á móti Víkingi Ólafsvík og höfðu þar sigur 1-0 með marki Sveins Elíasara Jónssonar á 4 mínútu í leik þar sem KA var töluvert sterkari aðilinn allan tímann. Leikurinn fór fram í köldu veðri á ágætum velli KA-manna. Þórsarar héldu hins vegar til Eyja og mættu sterku liði heimamanna í sól og blíðu. 1-1 Jafntefli var niðurstaðan í þeim leik og verða það að teljast sanngjörn úrslit þó svo að Þórsarar væru nálægt sigri. Ingi Hrannar Heimisson kom Þórsurum yfir í fyrri hálfleik en ÍBV jafnaði þegar um 10 mínútur voru til leiksloka. Nánar verður fjallað um leikina í Vikudegi á miðvikudaginn næst komandi.

https://www.vikubladid.is/is/frettir/thrir-nyir-thingmenn-i-nordausturkjordaemi

Þrír nýir þingmenn í Norðausturkjördæmi Eftir æsispennandi kosninganótt varð niðurstaðan sú í Norðausturkjördæmi að Vinstri grænir og Sjálfstæðisflokkurinn urðu sigurvegarar miðað við kosningarnar 2003, Samfylkingin tapaði og Framsóknarflokkurinn tapaði miklu. Þrír nýir þingmenn eru í kjördæminu eftir kosningarnar og 1. þingsæti kjördæmisins fluttist frá Framsóknarflokki til Sjálfstæðisflokks. Nýju þingmennirnir þrír eru Kristján Þór Júlíusson og Ólöf Norðdal frá Sjálfstæðisflokki og Höskuldur Þór Þórhallsson Framsóknarflokki. Sjálfstæðisflokkurinn fékk 28,0% atkvæða en fékk 23,5% fyrir fjórum árum. Framsóknarfdlokkur fékk 24,6% en 32,8% fyrir fjórum árum, Samfylkingin fékk 20,8% en 23,4% fyrir fjórum árum, Vinstri grænir fengu 19,6% en 14,1% fyrir fjórum árum, Frjálslyndi flokkurinn fékk 5,9% en 5,6% fyrir fjórum árum og Íslandshreyfingin fékk 1,2%. Sjálfstæðisflokkurinn fékk þrjá menn og vann einn, Framsókn 3 menn og tapaði einum, Samfylking og Vinstri grænir fengu 2 menn eða jafn marga og 2003.

https://www.vikubladid.is/is/frettir/mikid-annriki-hja-slippnum

Mikið annríki hjá Slippnum Verkefnastaða Slippsins Akureyri hefur verið mjög góð að undanförnu. „Það er vitlaust að gera hjá okkur, alls kyns verkefni í gangi og mikil og góð verkefnastaða framundan," segir Anton Benjamínsson framkvæmdastjóri en þar er nú hafin árviss „vertíð" við viðgerðir og breytingar á skipum. Anton segir að á vorin og sumrin sé ávallt mest að gera í skipaviðgerðunum og viðhaldi skipa og því megi segja að vertíðin standi yfir. „Það er mjög vel bókað framundan hjá okkur en þar sem eitthvað er um að menn séu að breyta tímasetningum þá höfum við einstaka „holu" sem við getum sett ný verkefni í." Um 80 manns starfa hjá Slippnum og alltaf talsvert af undirverktökum. „Við höfum aðeins verið að bæta við okkur mannskap en því er ekki að leyna að það vantar endurnýjun í stéttina hjá málmiðnaðarmönnum. Við höfum verið að taka eins marga nema og við höfum getað með góðu móti því það verður að vera endurnýjun í stéttinni," sagði Anton.

https://www.vikubladid.is/is/frettir/lif-og-fjor-a-oldungamotinu-i-blaki

Líf og fjör á öldungamótinu í blaki Akureyringar sendu fjölmörg lið til keppni á Öldungamótið í Garðabæ og var gengið misjafnt eins og gefur að skilja. Alls kepptu 102 lið í fjórtán deildum og voru keppendur um 800 á þessu móti sem fór fram fyrir stuttu. Óðinn vann öðlingadeild karla en þar keppa 50 ára og eldri. Má segja að Óðinsmenn séu orðnir áskrifendur að titlinum því þeir unnu þessa deild fimmta árið í röð. Indriði Arnórsson, kennari við VMA og stórsmassari í liði Óðins, var kjörinn besti leikmaður deildarinnar og var hann vel að titlinum kominn. KA-Freyjur og Eik sendu lið í öðlingadeild kvenna og höfnuðu Freyjurnar í 5. sæti en lið Eikar í 7. sæti. Í öldungaflokknum, en þar keppa 30 ára og eldri, var það lið KA-Freyja sem stal senunni með því að sigra alla sína leiki í 3. deild kvenna. Þar fór Natalia Gomzina á kostum enda var hún kjörin besti leikmaður deildarinnar. Í karlaflokki sendi KA þrjú lið til leiks. Tvö þeirra spiluðu í 1. deild og er það einsdæmi að félag geti haldið úti tveimur liðum í svo sterkri deild. Reyndar var þetta sjötta árið í röð sem KA er með tvö lið í 1. deildinni. A-lið KA, sem hefur ávallt verið í fremstu röð, átti frekar slakt mót og endaði í 5. sæti. Ö-liðið hinsvegar hélt uppi heiðri félagsins og kom út úr skugga A-liðsins með því að sigra það í innbyrðisleik liðanna. Kampakátir Ö-liðsmenn náðu á endanum 3. sæti en í liði þeirra var stórsleggjan Davíð Búi Halldórsson nánast óviðráðanlegur andstæðingum liðsins. Þriðja og skemmtilegasta lið KA var K-liðið og spilaði það í 3. deild. Liðið gerði sér lítið fyrir og náði 2. sætinu eftir svaka baráttu við Fram. K-liðið vann sér þar með rétt til að leika í 2. deild að ári. Nánar verður sagt frá mótinu í næsta tölublaði Vikudags sem kemur út miðvikudaginn 16. maí.

https://www.vikubladid.is/is/frettir/res-orkuskoli-tekur-til-starfa

RES Orkuskóli tekur til starfa Það var stór dagur í skólabænum Akureyri í gær, þegar RES Orkuskóli tók formlega til starfa, með opnunarhátíð í Ketilhúsinu. Skólinn er afrakstur fjögurra ára undirbúningsferlis og verður alþjóðleg einkarekin mennta- og vísindastofnun á sviði endurnýjanlegra orkugjafa. Við þetta tækifæri opnaði Valgerður Sverrisdóttir utanríkisráðherra nýja heimasíðu skólans. Fyrsti nemendahópur skólans er væntanlegur til Akureyrar eftir um fjórar vikur en áætlað er að nemendur verði 50-80 þegar skólinn verður kominn í fulla starfsemi. Ljóst er að umfang skólans kallar á byggingu vísindagarða við Háskólann á Akureyri og sömuleiðis er í farvatninu bygging nýrra íbúða við stúdentagarða Háskólans á Akureyri sem nýtast munu skólanum. Orkuvörður ehf. hefur með stuðningi fyrirtækja og stofnana á borð við Vaxtarsamning Eyjafjarðar, Háskólann á Akureyri og Háskóla Íslands unnið að stofnun skólans. Alls mun stofnhlutafé Orkuvarða ehf. verða um 200 milljónir króna. Hluthafar eru Þekkingarvörður ehf., RARIK, KEA, Eignarhaldsfélag Samvinnutrygginga, Landsvirkjun, Norðurorka, Akureyrarkaupstaður og Landsbanki Íslands.

https://www.vikubladid.is/is/frettir/umhverfisradherra-fridlysir

Umhverfisráðherra friðlýsir Jónína Bjartmarz umhverfisráðherra mun í dag friðlýsa hluta jarðarinnar að Hrauni í Öxnadal sem fólkvang og Arnarnesstrýtur á botni Eyjafjarðar. Hún mun undirrita fyrri friðlýsinguna í gamla bænum að Hrauni kl. 15:00 en þá síðari í Lísukaffi á Hjalteyri kl. 16:30. Friðlýst svæði Hrauns í Öxnadal mun ná yfir 2.286 hektara jarðarinnar. Markmið friðlýsingarinnar er að vernda svæðið til útivistar, náttúruskoðunar og fræðslu. Verndargildi svæðisins byggir auk þess á því að landslag og náttúrufar, sérstaklega jarðmyndanir, er mjög fjölbreytt og eru þar m.a. mikilvægar minjar um horfna búskaparhætti. Verndargildi svæðisins tengist einnig bókmenntaarfi þjóðarinnar, en þar fæddist skáldið og náttúrufræðingurinn Jónas Hallgrímsson. Arnarnesstrýtur eru friðlýstar til að vernda megi einstök náttúrufyrirbrigði sem felst í myndun hverastrýtnanna, efnasamsetningu, útliti og lögun ásamt lífríki, þar með talin örveruvistkerfi sem þar þrífst við óvenjulegar aðstæður. Hverastrýturnar eru allt að 10 metra háar og standa á 25 metra til 45 metra dýpi. Samkvæmt friðlýsingunni eru togveiðar, netalagnir og línuveiðar bannaðar við náttúruvættið og á jaðarsvæði þess.

https://www.vikubladid.is/is/frettir/eureka-golf-hannar-jadarsvoll

Eureka Golf hannar Jaðarsvöll Fyrirtækið Eureka Golf ehf. mun hafa áframhaldandi yfirumsjón með hönnun á Jaðarsvelli. Stjórn Golfklúbbs Akureyrar og forsvarsmenn Eureka Golf skrifuðu í gær undir samning þess efnis. Í framhaldi af undirritun uppbyggingarsamnings GA og Akureyrarbæjar var undirritaður samningur við Edwin Rögnvaldsson golfvallarhönnuð fyrir hönd Eureka Golf um áframhaldandi samstarf um yfirumsjón með hönnun og endurskipulagningu Jaðarsvallar, hönnun á nýjum níu holu velli og æfingarsvæði. Þá hefur GA fengið til liðs við sig sérfræðinga til ráðgjafar á meðhöndlun trjágróðurs og skipulagningar á gróðurreitum á vallarsvæðinu. En það hefur þótt mikilvægt í seinni tíð, enda Jaðarsvöllur orðinn afar gróðursæll.

https://www.vikubladid.is/is/frettir/fyrsti-leikur-ka-verdur-a-nyvangi-ka-velli

Fyrsti leikur KA verður á Nývangi (KA-velli) Fyrsti knattspyrnuleikur sumarsins á Akureyri verður spilaður nk. sunnudag, 13. maí, kl. 16 þegar KA tekur á móti Víkingi Ólafsvík í 1. deild Íslandsmótsins. Til stóð að leikurinn færi fram á Akureyrarvelli, en þar sem hann er ekki tilbúinn hefur verið ákveðið að flytja leikinn á Nývang, nýjasta grasvöllinn á KA-svæðinu, sem kemur mjög vel undan vetri og er án efa besti völlur bæjarins á þessu vori. Leikurinn hefst kl. 16:00. Þórsarar leika á sama tíma í Vestmannaeyjum gegn ÍBV. Upphitun fyrir knattspyrnusumarið er í Vikudegi í dag. Þar spá í spilin þeir Lárus Orri Sigurðsson þjálfari Þórs, Slobodan Milisic þjálfari KA, Ásmundur Arnarsson þjálfari Fjölnis og Þorvaldur Örlygsson þjálfari Fjarðabyggðar. Í tilefni af fyrsta heimaleik KA í sumar efnir knattspyrnudeild KA til kynningarkvölds í KA-heimilinu nk. föstudagskvöld, 11. maí, kl. 21. Þar verður kynnt starfsemi knattspyrnudeildarinnar, meistaraflokksleikmenn kynntir og skrifað undir nýja samstarfssamninga. Boðið verður upp á léttar veitingar og eru allir knattspyrnuáhugamenn velkomnir. Þórsarar eru með kynningardag með svipuðu sniði 17. maí nk. og hefst dagskráin kl. 14:00. Daginn eftir, föstudag, er svo fyrsti heimaleikur þeirra gegn einmitt Víkingi frá Ólafsvík. Á sama tíma leikur KA í Njarðvík.

https://www.vikubladid.is/is/frettir/fimm-fra-akureyri-valdar-i-unglingalandslid-kvenna

Fimm frá Akureyri valdar í unglingalandslið kvenna Fjórar stelpur frá Akureyri, þær Arna Erlingsdóttir, Emma Havin Sardarsdóttir, Kara Rún Árnadóttir og Unnur Ómarsdóttir, voru fyrir stuttu valdar í U17 ára landslið kvenna í handbolta. Þá var Ester Óskarsdóttir, ein helsta skytta Akureyrar á liðnum vetri, valin í U19 ára landsliðið. Landsliðin æfa á föstudag og laugardag, U17 ára liðið undir stjórn Guðríðar Guðjónsdóttur en U19 ára undir stjórn Stefáns Arnarsonar. Allar hafa þessar stelpur frá Akureyri spilað með meistaraflokki félagsins í vetur og er ljóst að Akureyringar þurfa ekki að kvíða framtíðinni í handboltanum ef rétt verður haldið á spilunum með þessar stelpur.

https://www.vikubladid.is/is/frettir/dyrt-hnefahogg

Dýrt hnefahögg Karlmaður hefur í Héraðsdómi Norðurlands eystra verið dæmdur í fangelsi fyrir að slá annan mann hnefahöggi á útihátíð í Hrísey í júlí á síðasta ári. Sá sem fyrir árásinni var hlaut skurð á kinn og fleiri áverka á andliti og krafðist 329 þúsund króna skaðabóta. Árásarmaðurinn var á skilorði þegar hann framdi verknaðinn í Hrísey, og sá dómur dæmdur með nú, og var niðurstaða dómsins þriggja mánaða fangelsi. Vegna ungs aldurs árásarmannsins var ákveðið að dómurinn yrði skilorðsbundinn til þriggja ára. Þá var hann dæmdur til að greiða fórnarlambi sínu 149 þúsund króna skaðabætur ásamt dráttarvöxtum og 175 þúsund króna sakarkostnað.

https://www.vikubladid.is/is/frettir/ljodalog-jons-hlodvers-i-kvold

Ljóðalög Jóns Hlöðvers í kvöld Söngtónleikar með heitinu Ljóðalög Jóns Hlöðvers verða haldnir í Ketilhúsinu á Akureyri í kvöld, miðvikudaginn 9. maí, og hefjast kl. 20:30. Eins og nafnið gefur til kynna verða á söngskránni eingöngu lög eftir Akureyringinn Jón Hlöðver Áskelsson. Með tónleikum þessum vill tónskáldið heiðra Sigurbjörgu Hlöðversdóttur móður sína 85 ára, og einnig minningu Áskels Jónssonar föður síns, sem um árabil var mikil driffjöður í söng- og tónlistarlífi á Akureyri. Aðgangseyri og frjálsum framlögum á tónleikunum verður óskiptum varið til Orgelsjóðs Glerárkirkju, en þann sjóð stofnuðu Áskell og Sigurbjörg árið 1986. Flytjendur á tónleikunum eru: Margrét Bóasdóttir - sópran, Daníel Þorsteinsson á píanó, ásamt kammerkórnum Hymnodia undir stjórn Eyþórs Inga Jónssonar. Á efnisskránni verður fluttur söngvaflokkurinn „Vísur um draum" við 12 ljóð eftir Þorgeir Sveinbjarnarson, sem frumfluttur var af Michael J. Clarke og Richard Simm í Reykholti 14. ágúst 2005 á hátíð haldinni er 100 ár voru liðin frá fæðingu skáldsins. Þráinn Karlsson les ljóðin upp á undan. Einnig verður fluttur þriggja laga söngvasveigur, „Mýrarminni", við ljóð eftir Jón Bjarman (frumflutt), Sverri Pálsson og Snorra Hjartarson. Tónleikunum lýkur með kórverkinu „Í fjallasal" við ljóð Sverris Pálssonar, sem samið var í minningu Áskels Jónssonar. Stuðningsaðilar þessara tónleika eru: Tölvutónn ehf, Akureyrarstofa, Glitnir, FÍH, Ásprent, Offsetstofan og Menningarsjóður Félagsheimila. Vorgleði á að ríkja á tónleikunum. Tekið við aðgangseyri, kr. 1.000, og frjálsum framlögum við innganginn.

https://www.vikubladid.is/is/frettir/fotboltinn-ad-byrja-hja-korlunum

Fótboltinn að byrja hjá körlunum Í Vikudegi á morgun er hitað upp fyrir komandi fótboltasumar í 1. deild karla. En 1. deild karla hefst á sunnudaginn næstkomandi. Þá halda Þórsarar til Vestmannaeyja og spila við heimamenn en KA leikur á KA-vellinum gegn Víkingi frá Ólafsvík. Spekingarnir Ásmundur Arnarsson þjálfari Fjölnis og Þorvaldur Örlygsson þjálfari Fjarðabyggðar spá í spilin í blaðinu á morgun og það gera einnig þeir Lárus Orri Sigurðsson þjálfari Þórs og Slobodan Milisic þjálfari KA. Þeir Lárus Orri og Slobodan segja einnig frá því hvaða væntingar þeir hafa til sumarsins hjá sínum liðum.

https://www.vikubladid.is/is/frettir/thorka-b-lengjubikarmeistari

Þór/KA B-Lengjubikarmeistari Þór/KA tryggði sér um helgina sigur í B-deild Lengjubikarkeppninnar í knattspyrnu kvenna með glæsilegum og öruggum 6-0 sigri á Þrótti í Reykjavík. Stelpurnar unnu alla leiki sína í riðlinum, flesta á mjög sannfærandi hátt og voru m.a. sigrar á úrvalsdeildarliðum ÍR og Fjölni meðal þeirra. Nánar verður fjallað um leikinn gegn Þrótti í Vikudegi á morgun.

https://www.vikubladid.is/is/frettir/jakvaedur-rekstur-a-dalvik

Jákvæður rekstur á Dalvík Rekstrarniðurstaða sveitarfélagsins Dalvíkurbyggðar samkvæmt samanteknum rekstrarreikningi A og B hluta árið 2006 er jákvæð um 71.1 millj. kr. en samkvæmt fjárhagsáætlun var gert ráð fyrir neikvæðri niðurstöðu uppá 22.4 millj. krónur. Hér er því viðsnúningur uppá 93.5 millj. króna miðað við áætlun. Rekstrarniðurstaða án fjármunatekna og fjármagnsgjalda er jákvæð um 126.6 millj. króna. Veltufjárhlutfall er 1.83 Rekstrartekjur sveitarfélagsins á árinu 2006 námu 1.027 millj. króna samkvæmt samanteknum rekstrarreikningi fyrir A og B hluta á móti 909 millj. kr. á árinu 2005. Munurinn er tæplega 120 millj. króna í auknar tekjur á milli ára. Fjárhagsáætlun 2006 gerði ráð fyrir rekstrartekjum að fjárhæð 989.8 millj. kr. þannig að tekjur eru ríflega 35 milljónum króna hærri en áætlun. Þar munar einkum um það að útsvar og framlög úr jöfnunarsjóði reyndust hærri en áætlun. Handbært fé í árslok var 194 millj. króna. Af samstæðunni nam veltufé frá rekstri 204 millj. króna. Fjárfestingar á árinu í varanlegum rekstrarfjármunum námu 118 millj. króna en söluverð seldra rekstrarfjármuna var 76 millj. króna. Nettó fjárfestingarhreyfingar voru því um 43 millj. króna en afskriftir varanlegra rekstrarfjármuna á árinu námu um 68 millj. króna. Lækkun langtímaskulda er um 125 millj. króna á árinu. Á árinu 2006 taka launaliðir 46,6% af heildartekjum sveitarfélagsins. Árið 2005 var þetta hlutfall 48,3% og árið 2004 var það 51,4% og árið 2003 reyndist það 52,3%. Launaliðir eru því miðað við þetta að verða sífellt minna hlutfall af heildartekjum sveitarfélagsins. Það eru ýmsir samverkandi þættir, bæði á tekju- og gjaldahlið, sem leiða til ágætrar niðurstöðu ársreiknings Dalvíkurbyggðar 2006. Til framtíðar skiptir þó mestu sú staðreynd að íbúunum hefur verið að fjölga. 1. desember 2006 voru þeir orðnir 1.966 og hafði þá fjölgað um 39 frá fyrra ári.

https://www.vikubladid.is/is/frettir/rumenar-yfirheyrdir

Rúmenar yfirheyrðir Þessa stundina standa yfir yfirheyrslur hjá lögreglunni á Akureyri yfir hópi Rúmena sem hafa verið nokkuð áberandi í bænum undanfarna daga og betlað og spilað á harmonikkur á götum úti og í verslunarmiðstöðum fyrir peninga. Ólafur Ásgeirsson aðstoðaryfirlögregluþjónn sagði í samtali við Vikudag fyrir skömmu að kvartanir hefðu borist vegna mannanna og væri greinilegt að fólk væri ekki hrifið af því að hafa þá á götum bæjarins. Í gær var stór hópur Rúmena sendur úr landi en sá hópur hafði verið á götum Reykjavíkur við betl og hljóðfæraleik. Talið er hugsanlegt að sá hópur tengist mönnunum sem nú eru yfirheyrðir á Akureyri. Líkur hafa verið að því leiddar að þessir Rúmenar séu sendir hingað til lands af glæpahópi og sé einungis forsmekkurinn af því sem koma skal bregðist yfirvöld ekki við á þann hátt að vísa mönnunum úr landi, enda munu þeir hvorki hafa dvalar- né atvinnuleyfi.

https://www.vikubladid.is/is/frettir/daemdur-fyrir-likamsaras

Dæmdur fyrir líkamsárás Karlmaður hefur í Héraðsdómi Norðurlands eystra verið dæmdur fyrir líkamsárás á konu á skemmtistað á Akureyri í október á síðasta ári. Maðurinn reif í hár konunnar, sneri hana niður í gólfið og tók hana hálstaki. Konan slasaðist nokkuð við árásina, tognaði á hálsi og fékk vægan heilahristing. Maðurinn játaði brot sitt. Með tilliti til þess, og að hann hefur ekki komist í kast við lögin áður, var ákveðið í dómnum að 45 daga fengelsisdómur yfir manninum yrði skilorðsbundinn til tveggja ára. Þá greiði maðurinn 20 þúsund króna málsvarnarlaun.

https://www.vikubladid.is/is/frettir/ahorfendamet-i-horgardalnum

Áhorfendamet í Hörgárdalnum Undanfarið hefur Leikfélag Hörgdæla sýnt söngva- og gamanleikinn Síldin kemur og síldin fer, eftir þær systur Iðunni og Kristínu Steinsdætur, í leikstjórn Sunnu Borg, á Melum í Hörgárdal. Má með sanni segja að uppfærslan hafi slegið gegn en uppselt hefur verið á 17 sýningar af 20 og hefur nýtt áhorfendamet verið slegið hjá leikfélaginu. Síðasta sýningin var áætluð sl. sunnudag en vegna mikilla vinsælda hefur verið nú verið ákveðið að efna til aukasýningar föstudaginn 11. maí kl. 20.30 og verður það allra allra síðasta sýning. Miðasala er símum 864 7686 og 862 6821 milli kl. 17.00 og 19.00. Leikfélag Hörgdæla hefur í gegnum árin sýnt aðsóknarmikil verk, eins og Þrek og tár, Klerkar í klípu og Stundarfrið. Með 21 sýningu á Síldin kemur og síldin fer, jafnar leikfélagið sýningarmet sem náðist með leikritinu Þrek og tár en fyrir nokkru var áhorfendametið slegið og hafa um 1900 manns séð sýninguna.

https://www.vikubladid.is/is/frettir/kostnadaraaetlanir-ut-i-hott

Kostnaðaráætlanir út í hött Páll Alfreðsson byggingameistari, sem átti eina tilboðið sem barst í trésmíðavinnu við menningarhúsið sem er í byggingu á Akureyri, viðurkennir að tilboð fyrirtækisins hafi verið í hærri kantinum en hins vegar hafi kostnaðaráætlunin verið mjög lág. Hermann Jón Tómasson formaður stjórnar Fasteigna Akureyrarbæjar, sem bauð verkið út, sagðist hálf miður sín yfir þeim tölum sem bárust í útboðinu og að niðurstaðan setti strik í reikninginn varðandi húsið. Það vakti mikla athygli þegar tilboðin í húsið voru opnuð að tilboð Páls í trésmíðavinnuna var 208% miðað við kostnaðaráætlun, tilboð í múrverk voru 233% og 264% miðað við kostnaðaráætlun, tilboð í málun allt uppundir 200% miðað við áætlun en tilboð í aðra verkþætti s.s. pípulögn, loftræstingu, raflögn og stálsmíði voru innan „eðlilegra" frávika miðað við útboð yfirleitt. Páll segir ekki aðeins að kostnaðaráætlunin hafi verið mjög lág, heldur segir hann að hún hafi verið „út úr kortinu" eins og hann orðaði það. „Ég get nefnt sem dæmi tæplega 160 fermetra færanlegan fellivegg sem í áætluninni var metinn á 3 milljónir króna en hjá okkur kom hann út á 9 milljónir þegar við vorum komnir með tilboð í vegginn erlendis frá. Mitt tilboð var hátt, enda verkið afar flókið og ekki spennandi. Ég sendi þetta tilboð inn vegna þess að það er spennandi að fara í þetta verk út af „egóinu". En kostnaðaráætlanir varðandi húsið eru allt of lágar, það sést best á því að tilboð í aðra verkþætti voru líka mikið hærri en áætlanirnar og ekki erum við allir sem sendum inn tilboð að gera mistök," sagði Páll. „Það verður að hafna þessum tilboðum sem voru langt yfir kostnaðaráætlunum, en það þarf að fara vel yfir málið og sjá hvað veldur þessu misræmi, hvort ónákvæmni hjá hönnuðum hússins hefur haft þar sitt að segja. Ég veit ekki hvað þetta mun þýða varðandi byggingu hússins en vonandi vinnum við okkur úr þessu," sagði Hermann Jón Tómasson.

https://www.vikubladid.is/is/frettir/eldur-i-ibudarhusi-og-ikveikjur-i-midbaenum

Eldur í íbúðarhúsi og íkveikjur í miðbænum Eldur kom upp í íbúðarhúsi að Lundargötu 17 á Akureyri snemma í morgun. Fólk var í húsinu þegar eldurinn kom upp og komst það út af sjálfsdáðun en húsið er mikið skemmt, ef ekki ónýtt. Þá kveiktu brennuvargar í þremur ruslagámum í miðbæ Akureyrar snemma í morgun og í ferðasalernum á bílaplani í miðbænum. Ekki er vitað hvort brennuvargar komu einnig við sögu í brunanum í Lundargötu. Ingimar Eydal aðstoðarslökkviliðsstjóri á Akureyri sagði að slökkvistarf hefði gengið vel í Lundargötu, eftir að reykkafarar höfðu lagt töluverða vinnu í að leita af sér allan grun um að fólk væri í húsinu. Eldur logaði í norðvesturhorni hússins og læsti hann sig í annað herbergi og þá fór reykur um allt húsið, sem er forskalað, kjallari hæð og ris. Áður hafði slökkviliðið slökkt eld í þremur ruslagámum í miðbænum á tímabilinu 05.30 til 06.00 í morgun, bak við Hótel Norðurland, Alþýðuhúsið við Skipagötu og Búlluna við Strandgötu. Útkallið í Lundargötu var kl. 06.15 og á meðan slökkvistarf stóð þar yfir, þurfti að senda menn til að slökkva í ferðasalernunum á bílastæðinu.

https://www.vikubladid.is/is/frettir/misskilningur-i-ljosvakamidlum

Misskilningur í ljósvakamiðlum Stjórn Greiðrar leiðar ehf. hefur sent frá sér tilkynningu, þar sem segir m.a. að alvarlegs misskilnings hafi gætt í fréttaflutningi ljósvakamiðla af fréttamannafundi sem Greið leið boðaði til í gær. Í fréttum af fundinum kom fram að undirbúningur félagsins að gerð jarðganga undir Vaðlaheiði hefði verið stöðvaður. Þetta sé rangt og hafi hvorki komið fram í máli forsvarsmanna Greiðrar leiðar né í fréttatilkynningu félagsins í gær. Undirbúningur að verkefninu er í gangi, segir ennfremur í tilkynningunni og verður það á meðan félagið er til - þó ljóst sé að framkvæmdir muni dragast frá upphaflegum áætlunum Greiðrar leiðar. Á grundvelli samgönguáætlunar 2007-2010 var Vegagerðinni falið að taka upp samningaviðræður við stjórn Greiðrar leiðar. Einn fundur hefur verið haldinn. Samningsumboð Vegagerðarinnar takmarkast hins vegar við gildandi samgönguáætlun. Stefnt er að öðrum fundi upp úr miðjum maí með það að markmiði að leggja fram sameiginlega tillögu um aukna aðkomu ríkisins að verkefninu. Fyrir liggur að leggja verður fyrir Alþingi tillögu til samþykkis um þátt ríkisins í verkefninu umfram þá fjármuni sem markaðir eru verkefninu í gildandi samgönguáætlun. Það skal ítrekað að stjórn Greiðrar leiðar væntir þess að samgönguyfirvöld og Alþingi tryggi farsæla afgreiðslu málsins á þingi. Að öðru leyti vísast til fréttatilkynningar sem Greið leið lagði fram á fréttamannafundi 3. maí sl., segir í tilkynningunni.

https://www.vikubladid.is/is/frettir/ss-byggir-med-laegsta-tilbod-i-glerartorg

SS Byggir með lægsta tilboð í Glerártorg Byggingafélagið SS Byggir á Akureyri átti lægsta tilboðið í byggingu um 10 þúsund fermetra viðbyggingar við Glerártorg, en tilboðin voru opnuð í morgun. Nú bárust þrjú tilboð en ekkert tilboð barst þegar verkið var boðið út í vetur. Tilboð SS Byggis hljóðaði upp á 1 milljarð og 339 milljónir sem er 128,8% miðað við kostnaðaráætlun en hún var upp á 1 milljarð og 40 milljónir. Tilboð frá Ístak í Reykjavík var upp á 1 milljarð og 370 milljónir eða 131,7% miðað við kostnaðaráætlun og hæsta tilboðið var frá Stafnási í Reykjavík upp á 1 milljarð og 749 milljónir eða 168,2% miðað við kostnaðaráætlun. Tilboðin verða nú tekin til skoðunar. Talið er að vinna hefjist fljótlega en verklok eiga að vera í lok apríl á næsta ári.

https://www.vikubladid.is/is/frettir/eitt-tilbod-undir-kostnadaraaetlun

Eitt tilboð undir kostnaðaráætlun Fjögur tilboð bárust í endurbætur á þaki Íþróttahallarinnar á Akureyri, sem Fasteignir Akureyrarbæjar buðu út. Aðeins eitt tilboðanna var undir kostnaðaráætlun en það átti Timbursmiðjan ehf. og hljóðaði upp á tæpar 39 milljónir króna. Tilboðið er 99,3% af kostnaðaráætlun, sem hljóðaði upp á rúmar 39,2 milljónir króna. Jón Sverrir Sigtryggsson bauð rúmar 40,3 milljónir króna í verkið, eða 103% af kostnaðaráætlun, B Hreiðarsson ehf. bauð rúmar 55,4 milljónir króna, eða um 141% af kostnaðaráætlun og Dúkþak ehf. bauð rúmar 60,2 milljónir króna, eða 153,6% af kostnaðaráætlun. Eins og fram hefur komið stendur til að skipta um gólf í Íþróttahöllinni, þar sem dúkurinn á gólfi Hallarinnar þykir barns síns tíma og að margra mati ekki boðlegur til íþróttaiðkana. Ekki er þó talið ráðlegt að skipta um gólf í Höllinni fyrr en búið er að gera við þakið en lekavandamál hefur verið þar viðvarandi í áratugi.

https://www.vikubladid.is/is/frettir/eyfirskur-safnadagur-a-morgun

Eyfirskur safnadagur á morgun Söfnin í Eyjafirði opna dyr sínar fyrir gestum og gangandi laugardaginn 5. maí. Tilefnið er eyfirski safnadagurinn en markmiðið með deginum er að vekja athygli á þeirri fjölbreyttu og áhugaverðu safnaflóru sem Eyjafjörður hefur upp á að bjóða. Söfnin munu þennan dag kynna starfsemi sína og bjóða uppá margt áhugavert. Þar má nefna listflug, ratleik, upplestur, leiðsögn, bátsferð, brauðbakstur á hlóðum, gamaldags leiki og tónlist, gestum að kostnaðarlausu. Sameiginleg heimasíða safnanna http://www.sofn.is/ (http://www.museums.is/) verður opnuð þennan sama dag. Heimasíðan er afrakstur sameiginlegs kynningarátaks safnanna í Eyjafirði en þegar hefur verið gefinn út sameiginlegur bæklingur, Söfnin í Eyjafirði. Eftirfarandi söfn verða opin og aðgangur er ókeypis: Minjasafnið á Akureyri, Smámunasafn Sverris Hermannssonar í Eyjafjarðarsveit, Sigurhæðir hús Matthíasar Jochumssonar, Safnasafnið á Svalbarðsströnd, Nonnahús, Listasafnið á Akureyri, Gamli bærinn í Laufási, Náttúrgripasafn Ólafsfjarðar, Síldarminjasafnið á Siglufirði, Iðnaðarsafnið, Byggðasafnið Hvoll á Dalvík, Flugsafn Íslands, Amtsbókasafnið og Davíðshús. Söfnin í samvinnu við Sérleyfisbíla Akureyrar, leiðsögumenn á Norðurlandi og Vaxtarsamning Eyjafjarðar bjóða uppá svokallaðar safnarútur. Auk þess verður safnastrætó á ferðinni um Akureyri í samstarfi við Akureyrarbæ.Farið verður frá upplýsingamiðstöð ferðamanna á Akureyri í Hafnarstræti 82 kl. 10. Lágmarks þátttakendur 10 manns. Leiðsögumaður verður með í för og þátttaka er ókeypis. Safnarúta 1 fer á Smámunasafn Sverris Hermannssonar, Safnasafnið og Gamla bærinn í Laufási. Heimkoma kl. 15. Safnarúta 2 fer á Byggðasafnið Hvol á Dalvík, Náttúrugripasafnið í Ólafsfirði og Síldarminjasafnið á Siglufirði. Heimkoma kl. 16. Safnastrætó: Frá Nætursölunni kl. 13, 14, 15 og 16, en strætóinn keyrir á milli safnanna á Akureyri með leiðsögumanni. Verkefnið er í samstarfi við Akureyrarstofu og Markaðsskrifstofu ferðamála á Norðurlandi.

https://www.vikubladid.is/is/frettir/saga-capital-faer-fjarfestingarbankaleyfi

Saga Capital fær fjárfestingarbankaleyfi Saga Capital Fjárfestingarbanki hlaut í liðinni viku fullt fjárfestingarbankaleyfi Fjármálaeftirlitsins og starfsemi félagsins hefst formlega á morgun, föstudag, sléttum 7 mánuðum eftir að tilkynnt var um stofnun þess. Lokuðu hlutafjárútboði, sem félagið efndi til í ársbyrjun, er nú lokið og er eigið fé Saga Capital nú 10 milljarðar króna. Félagið fékk aðild að Nordic Exchange á Íslandi frá og með 30. apríl sl. og varð þar með fyrsti aðilinn sem hefur viðskipti á hlutabréfa- og skuldabréfamarkaði Nordic Exchange á Íslandi eftir sameininguna við OMX þann 2. apríl sl. Saga Capital er alþjóðlegur fjárfestingarbanki, sem sérhæfir sig í fyrirtækjaráðgjöf, útlánum og verðbréfamiðlun. Bankinn stýrir að auki eigin fjárfestingum með virkri þátttöku á innlendum og erlendum verðbréfamörkuðum. Saga Capital var stofnað í október 2006 af nokkrum fyrrverandi starfsmönnum íslensku viðskiptabankanna og völdum fagfjárfestum. Höfuðstöðvar félagsins eru á Akureyri en það er jafnframt með skrifstofur í Reykjavík. Ætlunin er að opna skrifstofu í Eystrasaltslöndunum í náinni framtíð. Jafnframt hefur félagið opnað heimasíðu og er slóðin www.sagacapital.is Lykilstjórnendur Saga Capital störfuðu allir áður hjá íslensku viðskiptabönkunum. Fyrrum starfsmenn Kaupþings eru Þorvaldur Lúðvík Sigurjónsson, forstjóri Saga Capital, dr. Hersir Sigurgeirsson, framkvæmdastjóri áhættustýringar, Geir Gíslason, framkvæmdarstjóri útlánasviðs og Rúnar Friðriksson, framkvæmdastjóri eigin viðskipta. Fyrrum starfsmaður Glitnis er Örn Gunnarsson, framkvæmdastjóri fyrirtækjaráðgjafar, frá Straumi-Burðarási kom Helga Hlín Hákonardóttir hdl., framkvæmdastjóri lögfræðisviðs og frá MP Fjárfestingarbanka kom Ómar Sigtryggsson, framkvæmdastjóri markaðsviðskipta. Við sölu hluta í Saga Capital var leitað til stofnanafjárfesta með breiðan bakgrunn úr ýmsum sviðum atvinnulífsins. Stefnt hefur verið að dreifðri og jafnri eignaraðild hluthafa. Útgefið hlutafé er 9.000 milljónir en helstu hluthafar eru sem hér segir: Þorvaldur Lúðvík Sigurjónsson 1.100.000.000 12% Standhóll 1.000.000.000 11% Sundagarðar hf. 1.000.000.000 11% Hildingur ehf. 913.043.478 10% Sparisjóður Mýrasýslu 500.000.000 6% Sparisjóður Norðlendinga 460.000.000 5% Ehf. Flúðir 305.000.000 3% Sparisjóður Svarfdæla 300.000.000 3% Ehf. Samvinnutryggingar 260.869.565 3% Sparisjóðurinn í Keflavík 260.869.565 3% Kaupfélag Suðurnesja 217.391.304 2% „Við höfum fengið frábærar viðtökur á fjármálamarkaðinum sem endurspeglast m.a. í því hversu hratt og vel hlutafjárútboðið okkar gekk. Hluthafahópurinn er breiður og öflugur og ég hlakka mjög til að vinna með honum. Stærstu hluthafarnir eiga á bilinu 8-12% hver en þeir spanna mjög vítt svið atvinnulífsins. Með slíka bakhjarla er full ástæða til að vera bjartsýnn," segir Þorvaldur Lúðvík Sigurjónsson, forstjóri Saga Capital. „Stjórnendur bankans búa yfir víðtækri reynslu og þekkingu á flestum sviðum fjármála. Markmið okkar er að aðstoða viðskiptavini okkar við að hrinda áformum þeirra í framkvæmd og finna bestu leiðina að settu marki. Saga Capital er alþjóðlegur fjárfestingarbanki sem skilgreinir starfsvæði sitt mjög vítt. Við höfum alla burði til að láta til okkar taka á völdum sviðum fjármála, til hagsbóta fyrir viðskiptavini okkar og hluthafa," segir hann ennfremur.

https://www.vikubladid.is/is/frettir/92-telja-gongin-mikilvaeg

92% telja göngin mikilvæg Í skoðanakönnun sem fyrirtækið Capacent hefur unnið fyrir Greiða leið ehf. sem stendur að gerð jarðganga í Eyjafirði kemur fram að 92% þeirra sem tóku afstöðu telja mikilvægt að göngin verði gerð. Könnunin var gerð meðal íbúa í Eyjafirði og Þingeyjarsýslu og var úrtakið 2000 manns á aldrinum 17-75 ára. Alls sögðust 76,3% þeirra sem tóku afstöðu telja gerð ganganna mjög mikilvæga framkvæmd og 15,4% töldu þau frekar mikilvæg á meðan aðeins 8% töldu þau frekar lítilvæg, mjög lítilvæg eða hvorki né. Eins og kunnugt er á að borga göngin í einkaframkvæmd og verða þau fjármögnuð með sérstakri fjármögnun eins og vegatolli. Greið leið hefur stefnt að því að framkvæmdir gætu hafist á yfirstandandi ári en ljóst er að þar sem 300 milljóna króna framlag ríkisins kemur ekki til greiðslu fyrr en á árunum 2008-2010 takist það ekki að hefja framkvæmdir á árinu.

https://www.vikubladid.is/is/frettir/kaldavatnslogn-i-sundur

Kaldavatnslögn í sundur Lögn sem flytur kalt vatn í Glerárhverfi fór í sundur á gatnamótum Skarðshlíðar og Smárahlíðar á Akureyri snemma í morgun. Töluverðar skemmdir hafa orðið í Skarðshlíðinni, þar sem vatn flæddi upp í gegnum malbikið, auk þess sem grafa þurfti í gegnum malbikið í leit að biluninni. Vatnslaust er m.a. í Glerárskóla, íþróttahúsinu og sundlauginni og voru nemendur skólans sendir heim í morgun. Það voru vegfarendur sem tilkynntu um að vatn fossaði um götur. Unnið er að viðgerð en ljóst að íbúar í hverfinu verða án vatns fram á kvöld í það minnsta. Þá er ljóst að hér er um talsvert tjón að ræða. Auk þess sem vatnslaust er í Glerárskóla, er vatnslaust í Hamri félagsheimili Þórs, stúdentaíbúðunum við Skarðshlíð og í Litluhlíð, Seljahlíð og Steinahlíð.

https://www.vikubladid.is/is/frettir/urslit-a-haengsmotinu

Úrslit á Hængsmótinu Í Vikudegi í dag er fjallað um Hængsmótið sem fram fór um síðustu helgi í Íþróttahöllinni á Akureyri. Hængsmótið er íþróttamót fyrir fatlaða þar sem keppt er í boccia, borðtennis og lyftingum. Fjöldi þátttakenda á þessu móti var um 200 talsins sem gerir mótið að einu stærsta sinnar tegundar á landinu. Úrslit á mótinu eru hér að neðan: Úrslit í Boccia Þroskaheftir. Einstaklingskeppni: 1. sæti: Ingunn B. Hinriksdóttir, ÍFR 2. sæti: Aðalsteinn Friðjónsson, Akur 3. sæti: Guðlaugur J. B. Hannesson, ÍFR Hreyfihamlaðir. Einstaklingskeppni: 1. sæti: Sigurrós Ósk Karlsdóttir, Akur 2. sæti: Guðbjörg Ellý Gústafsdóttir, Akur 3. sæti: Hjalti Bergmann Eiðsson, ÍFR Rennuflokkur. Einstaklingskeppni: 1. sæti: Margrét E. Stefánsdóttir, ÍFR 2. sæti:Aðalheiður Bára Steinsdóttir, Gróska 3. sæti: Steinar Þór Björnsson, Gróska Þroskaheftir. Sveitakeppni 1. sæti: Eik C: Anna Ragnarsdóttir, Matthías Ingimarsson & Sigfús Jóhannesson 2. sæti: Eik A: Baldur Ævar Baldursson, Kristín Ólafsdóttir & Vignir Hauksson 3. sæti: Viljinn A: Sverrir Sigurðsson, Elín Berg & Kristófer Ástvaldsson Hreyfihamlaðir. Sveitakeppni: 1. sæti: Akur A: Guðbjörg Ellý Gústafsdóttir, Sigurrós Ósk Karlsdóttir & Stefán Thorarensen 2. sæti: ÍFR A: Hjalti Bergmann Eiðsson, Kristjana Halldórsdóttir & Jóhann Magnússon 3. sæti: Akur B: Jóhann Þór Hólmgrímsson, Egill Andrés Sveinsson & Sigrún Björk Friðriksdóttir Opinn flokkur: 1. sæti: Jóhanna Valborg Kolbeinsdóttir, Akur 2. sæti: Hildur Marinósdóttir, Akur 3. sæti: Anna Kristín Jónsdóttir, Akur Úrslit í Lyftingum: 1. Sæti: Kristbergur Jónsson, ÍFR, lyfti 485 kg samtals 2. Sæti: Kristján Magnús Karlsson, Ösp, lyfti 270 kg samtals 3. Sæti: Bóas Hreindal Sigurbjörnsson, Ösp, lyfti 205 kg samtals Borðtennis: Opinn flokkur kvenna 1. Sæti: Sunna Jónsdóttir, ÍFR 2. Sæti Sigurrós Ósk Karlsdóttir, Akur 3. Sæti Guðrún Ólafsdóttir, ÍFR Opinn flokkur karla 1. Sæti Jóhann R. Kristjánsson, NES 2. Sæti Elvar Thorarensen, Akur 3. Sæti Guðmundur E. Gunnarsson, Akur Hængsmótsbikarinn að þessu sinni gengur til Akurs

https://www.vikubladid.is/is/frettir/gera-atlogu-ad-atlantsoliu

Gera atlögu að Atlantsolíu Albert Þór Magnússon framkvæmdastjóri Atlantsolíu hefur sent frá sér yfirlýsingu, þar sem segir að gömlu olíufélögin geri nú atlögu að Atlantsolíu með því að lækka verð næst bensínstöðvum fyrirtækisins en láta landsbyggðina greiða hærra verð. Þannig greiði neytendur á landsbyggðinni um 5-7 kr. hærra verð í sjálfsafgreiðslu en þar sem stöðvar Atlantsolíu eru ekki. Þetta er raunin t.d. á stöðum eins og í Vestmannaeyjum, Hvammstanga, Sauðárkróki, Húsavík, Seyðisfirði, Borgarnesi, Eskifirði, Hvolsvelli. Augljóst er að afslættir ríkja í flestum tilvikum aðeins þar sem samkeppni fyrirtækisins nýtur við, annars staðar ekki. Hátterni gömlu olíufélaganna, sem augljóslega er beint gegn Atlantsolíu, skaðar samkeppni því beitt er hærri álagningu þar sem fyrirtækið hefur ekki stöðvar. Eins og dæmin hafa sýnt leiðir þetta til verri niðurstöðu fyrir neytendur fái samkeppnin ekki að njóta sín, segir í yfirlýsingunni. Forráðamenn Atlantsolíu hafa falið lögmönnum sínum að skoða réttarstöðu sína vegna þeirrar stöðu sem fyrirtækið hefur búið við undanfarið.

https://www.vikubladid.is/is/frettir/samstada-vid-eyjafjord

Samstaða við Eyjafjörð Arna Jakobína Björnsdóttir, formaður KJALAR, flytur ávarp 1. maínefndar stéttarfélaganna á Akureyri, á baráttudegi launafólks á morgun 1. maí. „SAMSTAÐA VIÐ EYJAFJÖRÐ" eru kjörorð dagsins. Aðalræðu dagsins flytur Ögmundur Jónasson, formaður BSRB og einnig flytur Soffía Gísladóttir, framkvæmdastjóri SÍMEY ávarp. Hátíðardagskráin fer fram í Sjallanum. Þeir sem hug hafa á að fara í kröfugöngu á morgun munu safnast saman við Alþýðuhúsið kl. 13:30. Allir sem mæta í gönguna fá afhenta happdrættismiða, nöfn heppinna vinningshafa verða dregin út í Sjallanum. Kröfugangan leggur af stað frá Alþýðuhúsinu kl. 14:00 við undirleik Lúðrasveitar Akureyrar. Að lokinni kröfugöngu fer fram hátíðardagskrá í Sjallanum. Þar verður einnig boðið upp á skemmtidagskrá og kaffiveitingar.

https://www.vikubladid.is/is/frettir/skaedur-lusafaraldur-i-trjam

Skæður lúsafaraldur í trjám Margir Akureyringar hafa orðið varir við töluverðar skemmdir á sitkagrenitrjám í bænum og er orsökin lúsafaraldur í trjánum. Hallgrímur Indriðason, skógræktarráðunautur hjá Skógrækt ríkisins, sagði að lúsafaraldurinn væri sá versti sem hans fólk hafi kynnst á Akureyri. Lúsin leggst frekar á stök tré í görðum, í Kjarnaskógi ber t.d. ekki jafn mikið á þessu. „Sem dæmi um slæm tilvik í bænum má nefna Eiðsvöllinn þar sem eru tiltölulega fá en stórvaxin sitkagrenitré, þau eru bara eins og brunninn skógur," sagði Hallgrímur. Trén eru þó langt frá því að vera dauð eftir lúsina og er varla vitað til þess að lúsin hafi drepið tré. Á frekar stuttum tíma, tveimur til þremur árum, hverfur skaðinn af lúsinni alveg af trjánum. Þau hins vegar vaxa ekki mikið á þessum tíma þar sem þau verða fyrir áfalli," segir Hallgrímur. Hann sagði erfitt að útskýra orsökina fyrir þessum skæða faraldri. „Lúsin lifir á trjánum allt árið, hún fer ekki í dvala. Talið er að þrjá til fjóra daga með 15-16 gráðu frosti í röð þurfi til þess að drepa hana. Við höldum jafnvel að slíkt frost hafi ekki komið í vetur og þess vegna séu þarna margar kynslóðir af lús að bíta. Við sjáum lúsina helst á haustin á nálunum og hún sýgur næringarsafa úr þeim. Það sem við sjáum er skaðinn af því." Hallgrímur sagði að hægt væri að úða fyrir þessu, það þurfi að gera kerfisbundið og ekki er nóg að fara einu sinni af stað. „Það þarf að úða nokkrum sinnum og vanda vel til verka vegna þess að eitrið sem virkar á lúsina þarf að snerta hana sjálfa. Stundum sér maður árangur af því en stundum engan," sagði Hallgrímur.

https://www.vikubladid.is/is/frettir/einmuna-vedurblida

Einmuna veðurblíða Einmuna veðurblíða hefur verið á Akureyri síðustu daga og í dag fór hitinn í um og yfir 20 gráður í plús. Hefur hitinn ekki mælst jafn mikill á Norðurlandi á þessum árstíma fyrr. Mikill fjöldi fólks er í bænum, meðal annars um 200 keppendur á Hængsmótinu, opnu íþróttamóti fyrir fatlaða, sem nú stendur yfir í Íþróttahöllinni. Mikill fjöldi fólks var í miðbænum og í Sundlaug Akureyrar var þröng á þingi. Fjölmargir kylfingar léku golf á golfvellinum á Þverá í Eyjafjarðarsveit og voru þeir fyrstu mættir á völlinn strax kl. 06.30 í morgun. Það skyggði hins vegar á gleðina á vellinum og víðar í Eyjafirði að bóndi í Eyjafjarðarveit kveikti í sinu og lagðist reykur yfir stórt svæði. Gert er ráð fyrir áframhaldandi hlýindum næstu daga.